**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 27 Σεπτεμβρίου 2016, ημέρα Τρίτη και ώρα 16.15΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέματα ημερήσιας διάταξης:

**α)** Επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «Κύρωση της Συμφωνίας των Παρισίων στη Σύμβαση – πλαίσιο των Ηνωμένων Εθνών για την κλιματική αλλαγή».

**β)** Ενημέρωση των μελών της Επιτροπής, από τον Υπουργό Υποδομών, Μεταφορών και Δικτύων, κ. Χρήστο Σπίρτζη, σύμφωνα με το άρθρο 32 παρ. 9 του Κανονισμού της Βουλής, σχετικά με τη σύναψη σύμβασης κατασκευής έργου με τίτλο «Ολοκλήρωση κατασκευής της οδού Αγία Βαρβάρα – Απομαρμά (Χ.Θ.: 22+170–Χ.Θ.: 29+990)».

Στη συνεδρίαση παρέστησαν ο Αναπληρωτής Υπουργός Περιβάλλοντος και Ενέργειας, κ. Ιωάννης Τσιρώνης, ο Υπουργός Υποδομών, Μεταφορών και Δικτύων, κ. Χρήστος Σπίρτζης, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Μίμης, Ζεϊμπέκ Χουσεΐν, Θεοπεφτάτου Αφροδίτη, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Παπαδόπουλος Νίκος, Σαντορινιός Νεκτάριος, Βαρδάκης Σωκράτης, Σηφάκης Γιάννης, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Τριανταφυλλίδης Αλέξανδρος, Ανδριανός Ιωάννης, Αραμπατζή Φωτεινή, Αυγενάκης Ελευθέριος, Ασημακοπούλου Άννα - Μισέλ, Βλάχος Γεώργιος, Καραμανλής Αχ. Κωνσταντίνος, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κεφαλογιάννη Όλγα, Μηταράκης Παναγιώτης (Νότης), Σκρέκας Κωνσταντίνος, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Συντυχάκης Εμμανουήλ, Μανωλάκου Διαμάντω, Μωραΐτης Νικόλαος, Αμυράς Γεώργιος, Μάρκου Αικατερίνη, Κατσίκης Κωνσταντίνος, Λαζαρίδης Γεώργιος και Μεγαλομύστακας Αναστάσιος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου με θέματα ημερήσιας διάταξης α) Επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «Κύρωση της Συμφωνίας των Παρισίων στη Σύμβαση – πλαίσιο των Ηνωμένων Εθνών για την κλιματική αλλαγή» και β) Ενημέρωση των μελών της Επιτροπής, από τον Υπουργό Υποδομών, Μεταφορών και Δικτύων, κ. Χρήστο Σπίρτζη, σύμφωνα με το άρθρο 32 παρ. 9 του Κανονισμού της Βουλής, σχετικά με τη σύναψη σύμβασης κατασκευής έργου με τίτλο «Ολοκλήρωση κατασκευής της οδού Αγία Βαρβάρα – Απομαρμά (Χ.Θ.: 22+170–Χ.Θ.: 29+990)».

Τον λόγο έχει η κυρία Ιγγλέζη, Εισηγήτρια του ΣΥΡΙΖΑ επί του σχεδίου νόμου.

ΑΙΚΑΤΕΡΙΝΗ ΙΓΓΛΕΖΗ (Εισηγήτρια του ΣΥ.ΡΙΖ.Α.): Συναδέλφισσες και συνάδελφοι, η «Συμφωνία των Παρισίων» που υιοθετήθηκε στις 12 Δεκεμβρίου 2015 στην 21η διάσκεψη των Συμβαλλομένων Μερών στο πλαίσιο της Σύμβασης- Πλαίσιο των Ηνωμένων Εθνών για την κλιματική αλλαγή, αποτελεί μια ιστορική απόφαση για το κλίμα, αφού κατέληξε σε μια νομικά δεσμευτική συμφωνία με αποδοχή από όλες τις χώρες. Το γεγονός αυτό ενισχύει τη διεθνή συλλογική δράση και την επιτάχυνση της παγκόσμιας μετάβασης σε μια κοινωνία που έχει χαμηλές εκπομπές διοξειδίου του άνθρακα και είναι ανθεκτική στην κλιματική αλλαγή. Να πω στο σημείο αυτό, ότι δεν είναι η πρώτη φορά που το ελληνικό κοινοβούλιο ασχολείται με αυτό το θέμα της «Συμφωνίας των Παρισίων», έχουν γίνει ήδη τρεις συνεδριάσεις της Ειδικής Μόνιμης Επιτροπής Προστασίας του Περιβάλλοντος γι' αυτό το θέμα.

Επίσης, να πω ότι είχα την τιμή να εκπροσωπήσω το ελληνικό κοινοβούλιο στην κοινοβουλευτική διάσκεψη των Παρισίων για την κλιματική αλλαγή. Το σχέδιο νόμου που συζητάμε σήμερα, λοιπόν, αποτελεί για τη χώρα μας την επισφράγιση αυτής της ιστορικής συμφωνίας. Μια συμφωνία που τον Δεκέμβρη στο Παρίσι δεν ήταν ούτε βέβαιη ούτε αυτονόητη. Η σπουδαιότητα του γεγονότος έγκειται στην επίτευξη συμφωνίας για την χάραξη πολιτικής σε διεθνές επίπεδο, ώστε να είναι εφικτή η αντιμετώπιση της κλιματικής αλλαγής, του μεγαλύτερου κινδύνου σήμερα για τον πλανήτη. Το Πρωτόκολλο του Κιότο περατώθηκε το 2012 και επεκτάθηκε μέχρι το 2020 με την διαδικασία της «Τροποποίησης της Ντόχα», οπότε η νέα αυτή η παγκόσμια συμφωνία για το κλίμα, που θα τεθεί σε ισχύ το 2020, ήταν κρίσιμη για να θέσει εκ νέου τις βάσεις για την μάχη της αντιμετώπισης των προκλήσεων της κλιματικής αλλαγής τις επόμενες δεκαετίες.

Η δραστική μείωση των εκπομπών είναι η ανυπέρβλητη συνθήκη για την εξασφάλιση του μέλλοντος του πλανήτη και η αλήθεια είναι ότι δεν θα έχουμε πολλές ευκαιρίες ακόμα. Οι συνέπειες της κλιματικής αλλαγής είναι παρούσες και έχουν άμεση επίδραση στις ζωές μας. Πλησιάζουμε, εάν δεν έχουμε ήδη φτάσει, τα κρίσιμα σημεία των ορίων των πλανητικών οικοσυστημάτων. Εάν δεν καταφέρουμε να αντιμετωπίσουμε τις συνέπειες της κλιματικής αλλαγής θα διακινδυνεύσουμε ακόμα περισσότερο την βιωσιμότητα των οικοσυστημάτων, τους υδατικούς πόρους, τη δημόσια υγεία, την προσφορά τροφής, τις γεωργικές καλλιέργειες, τη βιομηχανία, τις μεταφορές και τις υποδομές.

Συνάδελφοι, είναι σαφές ότι η επιτακτική δραστική ανάσχεση της κλιματικής αλλαγής, τα μέτρα αντιμετώπισης των συνεπειών της και η αποκατάσταση της οικολογικής ισορροπίας αποτελούν ζωτικό όρο για την κοινωνική αναπαραγωγή και την διασφάλιση των αναγκών της κοινωνικής πλειοψηφίας και ιδιαίτερα των πιο αδύναμων. Η Συμφωνία των Παρισίων, λοιπόν, δημιουργεί ένα διαρκές, δεσμευτικό και διαφανές νομικό καθεστώς, όπου όλες οι χώρες αναλαμβάνουν δεσμεύσεις για τη μείωση των εκπομπών αερίων του θερμοκηπίου και τη διαχείριση των επιπτώσεων της κλιματικής αλλαγής. Επίσης, η συμφωνία προβλέπει την δημιουργία ενός μηχανισμού για την επανεξέταση και την αύξηση των δεσμεύσεων όλων των χωρών για μείωση των εκπομπών κάθε 5 χρόνια, προκειμένου να επιτευχθεί ο μακροπρόθεσμος στόχος της κλιματικής ουδετερότητας κατά το δεύτερο μισό του αιώνα.

Συνεπώς, το αποτέλεσμα των διαπραγματεύσεων στο Παρίσι σηματοδοτεί το τέλος της συνήθους πρακτικής στις πολιτικές ενέργειας και κλίματος παγκοσμίως, που αν συνεχίζαμε ακολουθώντας τα, εκτιμάται ότι η άνοδος της θερμοκρασίας μπορεί να φθάσει έως και τους 5,30 C, με μέσο όρο τους 4,30 C. Στο πλαίσιο αυτό, όλες οι μελλοντικές ενεργειακές επενδύσεις, θα πρέπει να είναι συμβατές με αυτή την παγκόσμια πορεία που έχει πλέον ως προοπτική τις μηδενικές εκπομπές άνθρακα. Η μετάβαση σε μια τέτοια οικονομία με αποδοτική χρήση των πόρων απαιτεί θεμελιώδεις αλλαγές στην τεχνολογία, στην ενέργεια, στην οικονομία, αλλά και στην κοινωνία στο σύνολό της.

Η Συμφωνία των Παρισίων, συνάδελφοι, δεν είναι απλά μια πρόκληση, αλλά αποτελεί παράλληλα ευκαιρία για οικονομικό μετασχηματισμό και μοχλό αλλαγής του ελληνικού παραγωγικού μοντέλου. Το στοίχημα, όμως, για την χώρα μας και για την Ευρώπη φυσικά, είναι εάν αυτή η νέα κατάσταση μπορεί να εξελιχθεί προς όφελος των λαών και των κοινωνιών ή θα αποτελέσει αφορμή για τη δημιουργία νέων πεδίων κερδοφορίας για την επανάκαμψη της συσσώρευσης, δηλαδή, πράσινες business as usual, το κόστος των οποίων επωμίζεται η κοινωνική πλειοψηφία.

Ειδικότερα τώρα για την Συμφωνία: Στο άρθρο 2, τίθενται οι βασικοί σκοποί της, να κρατηθεί η αύξηση της μέσης παγκόσμιας θερμοκρασίας σε αρκετά κάτω από 2ο C σε σχέση με τα προβιομηχανικά επίπεδα και να συνεχιστούν οι προσπάθειες για τον περιορισμό της αύξησης της θερμοκρασίας σε 1,5 C σε σχέση με τα προβιομηχανικά επίπεδα, να αυξηθεί η ικανότητα προσαρμογής στις δυσμενείς επιπτώσεις της κλιματικής αλλαγής και την ενίσχυση της ανθεκτικότητας και να γίνουν οι χρηματοδοτικές ροές συνεπείς προς μια πορεία χαμηλών εκπομπών αερίων του θερμοκηπίου. Προβλέπει ακόμα, ότι η Συμφωνία θα εφαρμοστεί κατά τρόπο που να αντικατοπτρίζει την Αρχή της Ισότητας και των κοινών, αλλά διαφοροποιημένων ευθυνών και αντίστοιχων δυνατοτήτων, στο πλαίσιο διαφορετικών εθνικών συνθηκών.

Στο άρθρο 3, η Συμφωνία προτρέπει τα μέρη να καθορίσουν τις εθνικές τους συνεισφορές και να αναλάβουν φιλόδοξες προσπάθειες, ώστε να συμβάλλουν στην επίτευξη των στόχων. Όσον αφορά τις εθνικές συνεισφορές μειώσεων εκπομπών τον Οκτώβριο του 2014, η ΕΕ κατέληξε σε ένα συγκεκριμένο εγχώριο στόχο μείωσης των αερίων του θερμοκηπίου έως το 2030, κατά τουλάχιστον 40% σε σχέση με τις εκπομπές του 1990. Όσον αφορά τον στόχο για το 2020, εκτιμάται ότι η χώρα μας δεν θα έχει πρόβλημα να επιτύχει τον υφιστάμενο στόχο μείωσης εκπομπών της 1ης κοινοτικής δέσμης «κλίμα - ενέργεια», που αφορά μείωση των αερίων του θερμοκηπίου κατά 20% σε σχέση με το 1990.

Στο άρθρο 4, ο μετριασμός των εκπομπών κατά τη διάρκεια του αιώνα και πώς οι χώρες θα αντιμετωπίσουν τη μείωση των εκπομπών αερίων του θερμοκηπίου, περιλαμβάνει: Πρώτον, τον μακροπρόθεσμο στόχο. Δεύτερον, τις εθνικά καθορισμένες συνεισφορές. Τρίτον, δράσεις. Τέταρτον, τη διαδικασία απολογιστικών κύκλων. Πέμπτον, τις μακροπρόθεσμες στρατηγικές. Έκτον, τη Λογιστική διαδικασία.

Στο άρθρο 5 για τα Δάσηη Συμφωνία αναφέρει, ότι οι χώρες θα πρέπει να αναλάβουν δράση για την διατήρηση και την ενίσχυση όσον αφορά καταβόθρες και ταμιευτήρες αερίων του θερμοκηπίου, συμπεριλαμβανομένων των δασών. Να σημειώσω για ακόμα μια φορά, λοιπόν, την σπουδαιότητα της διατήρησης και της αειφορικής διαχείρισης του δασικού μας πλούτου. Αυτό δεν μπορεί να γίνει παρά μόνο με μια συγκροτημένη και αποφασιστική δασική πολιτική, που θα θέτει την φύση στην υπηρεσία της κοινωνίας και δεν θα την εκθέτει στα αδηφάγα επιχειρηματικά σχέδια.

Το άρθρο 7 αναφέρεται στην προσαρμογή στην κλιματική αλλαγή και στον τρόπο με τον οποίο τα Μέρη πρέπει να προετοιμαστούν για την αντιμετώπιση των επιπτώσεων της κλιματικής αλλαγής. Επίσης, κάθε χώρα πρέπει να συμμετάσχει στις διαδικασίες σχεδιασμού προσαρμογής. Η Ελλάδα αναφορικά στην προσαρμογή στην κλιματική αλλαγή ολοκλήρωσε και δημοσίευσε την Εθνική Στρατηγική, που συντάχθηκε από την Ακαδημία Αθηνών και την Επιτροπή Μελέτης των Επιπτώσεων της Κλιματικής Αλλαγής της Τράπεζας της Ελλάδος. Ο πρωταρχικός σκοπός της Εθνικής Στρατηγικής για την προσαρμογή στην κλιματική αλλαγή είναι να συμβάλλει στην ενίσχυση της ανθεκτικότητας της χώρας όσον αφορά τις επιπτώσεις από την κλιματική αλλαγή και στη δημιουργία των προϋποθέσεων, ώστε οι αποφάσεις να λαμβάνονται με βάση τη σωστή πληροφόρηση και με μακροπρόθεσμη στόχευση, αντιμετωπίζοντας τους κινδύνους και αξιοποιώντας τις ευκαιρίες που πηγάζουν από την κλιματική αλλαγή. Αποτελεί πρώτο βήμα για μια συνεχή και ευέλικτη διαδικασία σχεδιασμού και υλοποίησης των απαραίτητων μέτρων προσαρμογής σε εθνικό, περιφερειακό και τοπικό επίπεδο.

Το άρθρο 9 αναφέρεται στο κρίσιμο θέμα της κλιματικής χρηματοδότησης και είναι κρίσιμο διότι για την αντιμετώπιση της κλιματικής αλλαγής τεράστια χρηματικά ποσά, θα πρέπει να κινητοποιηθούν από μια ποικιλία πηγών. Οι δημόσιοι πόροι για τις ανεπτυγμένες χώρες, θα πρέπει να αποτελέσουν σημαντική πηγή. Από την άλλη, όμως, θα πρέπει να εξασφαλιστούν και οι απαραίτητοι πόροι για τις προσπάθειες μετριασμού και προσαρμογής των αναπτυσσόμενων χωρών, οι οποίες ευθύνονται και λιγότερο για τη σημερινή κατάσταση. Το έλλειμμα ξεκάθαρης αναφοράς για προτεραιότητα στη χρηματοδότηση από το Πράσινο Κλιματικό Ταμείο προς τις αναπτυσσόμενες χώρες, καθιστά αδύναμη τη Συμφωνία και αυτό, γιατί μπορεί να οδηγηθούν οι φτωχότερες χώρες να πρέπει πληρώσουν τις επιπτώσεις της κλιματικής κρίσης για την οποία δεν ευθύνονται. Η κλιματική δικαιοσύνη παραμένει, λοιπόν, ζητούμενο.

Συνάδελφοι, η Συμφωνία των Παρισίων αποτελεί σημαντικό βήμα στην παγκόσμια προσπάθεια αντιμετώπισης της κλιματικής αλλαγής, αλλά για να πραγματωθεί αυτό χρειάζεται από όλους η πολύ συγκεκριμένη και μετρήσιμη δέσμευση για την επίτευξή της. Η εφαρμογή της Συμφωνίας αποτελεί στρατηγική για την μετάβαση σε μια νέα εποχή και η ελληνική κυβέρνηση θα πρέπει να αναμετρηθεί με αυτό. Ο ενεργειακός σχεδιασμός και η παραγωγική ανασυγκρότηση της χώρας, θα πρέπει να αφουγκραστούν τα προτάγματα που θέτει η σημαντική αυτή Συμφωνία. Ο αναπτυξιακός σχεδιασμός της χώρας, θα πρέπει να ενσωματώσει την κλιμακούμενη «απανθρακοποίηση» της οικονομίας, την ενίσχυση των Α.Π.Ε., τον εξορθολογισμό των μεταφορών και την ανάπτυξη της κυκλικής οικονομίας.

Τα Κοινοβούλια μπορούν να διαδραματίσουν σημαντικό ρόλο στην εθνικοποίηση των διεθνών συμφωνιών, δηλαδή, στην ύπαρξη εθνικών νομοθεσιών που θα διασφαλίζουν την εφαρμογή αλλά και την ύπαρξη αναγκαίων χρηματοδοτικών εργαλείων για την υλοποίηση των πολιτικών αντιμετώπισης της κλιματικής αλλαγής. Η ύπαρξη εθνικών πολιτικών και νομοθεσίας για την κλιματική αλλαγή λειτουργούν παράλληλα και ως μοχλός πίεσης για την επίτευξη περισσότερο φιλόδοξων και διεθνών συμφωνιών. Καλούμαστε, λοιπόν, να αντιλαμβανόμαστε και να ενεργούμε για τα ζητήματα του κλίματος από το τοπικό επίπεδο στο διεθνές αλλά και αντίστροφα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Νέας Δημοκρατίας): Κυρίες και κύριοι συνάδελφοι η αντιμετώπιση της κλιματικής αλλαγής αποτελεί μια σημαντική απειλή για την βιωσιμότητα του πλανήτη και είναι φυσικό να αποτελεί κεντρική προτεραιότητα για την Ελλάδα και την Ευρωπαϊκή Ένωση. Η αντιμετώπιση εστιάζει σε δυο βασικούς τομείς, τον μετριασμό (mitigation) και την προσαρμογή (adaptation). Το Ευρωπαϊκό Συμβούλιο έχει δεσμευτεί να μετατρέψει την Ευρώπη σε μια οικονομία υψηλής ενεργειακής απόδοσης και χαμηλών εκπομπών διοξειδίου του άνθρακα. Επίσης, η ΕΕ έθεσε ως στόχο να μειώσει έως το 2050 τις εκπομπές αερίων του θερμοκηπίου κατά 80-95% σε σύγκριση με τα επίπεδα του 1990, ενώ έχει υιοθετήσει δύο δέσμες για πολιτικές κλίματος-ενέργειας.

Η πρώτη δέσμη μέτρων της Ε.Ε. για το κλίμα και την ενέργεια εγκρίθηκε το 2008 με την οποία τέθηκαν στόχοι για το 2020 και με ικανοποιητική πρόοδο όσον αφορά την επίτευξη αυτών των στόχων. Το Ευρωπαϊκό Συμβούλιο ενέκρινε το 2014 τη δεύτερη δέσμη που αποτελεί ένα ολοκληρωμένο πλαίσιο για το κλίμα και την ενέργεια με ορίζοντα το 2030 και καθορίζει συγκεκριμένους στόχους μείωσης εκπομπών αερίου του θερμοκηπίου και μέτρα πολιτικής για την περίοδο 2020-2030.Στις 12 Δεκεμβρίου 2015, στη διάσκεψη του Παρισιού για το κλίμα, τα μέρη κατέληξαν σε νέα παγκόσμια συμφωνία για την κλιματική αλλαγή. Η Συμφωνία περιλαμβάνει σχέδιο δράσης για τον περιορισμό της υπερθέρμανσης του πλανήτη αρκετά κάτω από 2 °C και να συνεχίσει τις προσπάθειες για τον περιορισμό της αύξησης της θερμοκρασίας σε 1,5 °C.

Το κείμενο που συμφωνήθηκε αποτελείται από το εδάφιο της Απόφασης της COP21 με 140 άρθρα και ένα παράρτημα, που περιέχει τη «Συμφωνία των Παρισίων» (Paris Agreement), με 29 άρθρα, η οποία θα τεθεί σε ισχύ το 2020. Η Συμφωνία θα τεθεί σε ισχύ μόνο εφόσον, τουλάχιστον 55 χώρες, που θα αντιπροσωπεύουν το 55% των παγκόσμιων εκπομπών έχουν καταθέσει στον ΟΗΕ τα έγγραφα επικύρωσης (ratification) της. Αυτό σημαίνει πως θα πρέπει να γίνει αποδεκτή από χώρες όπως οι ΗΠΑ και η Κίνα. Τα κύρια στοιχεία της νέας συμφωνίας του Παρισιού είναι τα εξής:

Πρώτον, ο μακροπρόθεσμος στόχος: οι κυβερνήσεις συμφώνησαν να συγκρατηθεί η αύξηση της μέσης θερμοκρασίας του πλανήτη αρκετά κάτω από 2 °C σε σχέση με τα προβιομηχανικά επίπεδα και να συνεχιστούν οι προσπάθειες για τον περιορισμό της σε 1,5 °C

Δεύτερον, οι συνεισφορές: πριν και κατά τη διάσκεψη του Παρισιού οι χώρες υπέβαλαν ολοκληρωμένα εθνικά σχέδια δράσης για το κλίμα με στόχο τη μείωση των εκπομπών τους

Τρίτον, η φιλοδοξία: οι κυβερνήσεις συμφώνησαν να κοινοποιούν κάθε 5 χρόνια τις συνεισφορές τους με σκοπό τον καθορισμό πιο φιλόδοξων στόχων

Τέταρτον, η διαφάνεια: οι κυβερνήσεις δέχθηκαν επίσης να κοινοποιούν μεταξύ τους και να ενημερώνουν το κοινό σχετικά με την πρόοδο υλοποίησης των στόχων, με σκοπό την εξασφάλιση διαφάνειας και εποπτείας

Πέμπτον, η αλληλεγγύη: Η Ευρωπαϊκή Ένωση και οι άλλες ανεπτυγμένες χώρες θα εξακολουθήσουν να παρέχουν χρηματοδότηση για το κλίμα ώστε να βοηθήσουν τις αναπτυσσόμενες χώρες να μειώσουν τις εκπομπές και να θωρακιστούν έναντι των επιπτώσεων της κλιματικής αλλαγής. Η συνεργασία και η δράση σε διεθνές επίπεδο είναι επιβεβλημένη λόγω του παγκόσμιου χαρακτήρα της κλιματικής αλλαγής. Η ΕΕ διαδραμάτισε κεντρικό ρόλο στην κατάρτιση τόσο της Σύμβασης- Πλαισίου των Ηνωμένων Εθνών για την Κλιματική Αλλαγή (UNFCCC) όσο και του Πρωτοκόλλου του Κιότο αλλά και, της Συμφωνίας των Παρισίων για την κλιματική αλλαγή.

Η Ελλάδα και τα υπόλοιπα κράτη μέλη της Ε.Ε. έχουν υπογράφει τόσο τη Σύμβαση Πλαίσιο των Ηνωμένων Εθνών για την Κλιματική Αλλαγή (UNFCCC) όσο και το Πρωτόκολλο του Κιότο. Μετά την 21η Διάσκεψη (COP21, Δεκ. 2015) που υιοθέτησε τη νέα παγκόσμια πλέον συμφωνία του Παρισιού για την κλιματική αλλαγή, οι υποχρεώσεις της Ε.Ε. και της χώρας μας γίνονται ακόμη περισσότερες και σε ότι αφορά παρακολούθηση, υποχρεώσεις, υποβολές εκθέσεων κ.λπ.. Η Συμφωνία των Παρισίων θεωρείται, ότι δημιουργεί ένα διαρκές, δεσμευτικό και διαφανές νομικό καθεστώς, όπου όλες οι χώρες αναλαμβάνουν δεσμεύσεις για τη μείωση των εκπομπών αερίων του θερμοκηπίου και τη διαχείριση των επιπτώσεων της κλιματικής αλλαγής.

Η Συμφωνία θεωρείται φιλόδοξη εφόσον ο «μηχανισμός φιλοδοξίας» που δημιουργείται σημαίνει, ότι όλες οι χώρες θα πρέπει να επανεξετάσουν και να αυξήσουν τις δεσμεύσεις τους για μείωση των εκπομπών κάθε 5 χρόνια, ξεκινώντας από το 2023, προκειμένου να επιτευχθεί ο μακροπρόθεσμος στόχος της κλιματικής ουδετερότητας κατά το δεύτερο μισό του αιώνα. Συνεπώς, το αποτέλεσμα του Παρισιού σηματοδοτεί το τέλος της συνήθους πρακτικής στις πολιτικές ενέργειας και κλίματος παγκοσμίως. Στο πλαίσιο αυτό, όλες οι μελλοντικές ενεργειακές επενδύσεις θα πρέπει να είναι συμβατές με αυτή την παγκόσμια πορεία, που έχει πλέον ως προοπτική τις μηδενικές εκπομπές άνθρακα.

Το θέμα είναι τι κάνουμε εμείς ως χώρα για την επίτευξη των στόχων που τίθενται στη Συμφωνία των Παρισίων; Πώς προσεγγίζουμε το θέμα; Αυτά ή και άλλα θα έπρεπε να είναι τα σημεία συζήτησης και προβληματισμού μας σήμερα και γι’ αυτό θα ήθελα ο παρών Υπουργός να απαντήσει όπου μπορεί και όσο μπορεί στις ερωτήσεις που θα αναφέρω Πρώτον, τι κάνουμε για τη θεσμική και όχι ευκαιριακή παρακολούθηση της πολιτικής για την κλιματική αλλαγή; Πώς παρακολουθούμε και συντονίζουμε τις επιμέρους τομεακές πολιτικές μετριασμού και προσαρμογής στην κλιματική αλλαγή; Ποιες οι τομεακές πολιτικές; Έχουμε ενεργή συμμετοχή ως χώρα στις συζητήσεις που αυτή τη στιγμή γίνονται σε παγκόσμιο και σε ευρωπαϊκό επίπεδο;

Ποια η εθνική στρατηγική για 50% μείωση εκπομπών διοξειδίου του άνθρακα έως το 2050 σε σχέση με το 1990; Ποια η εθνική στρατηγική για 60% μείωση εκπομπών διοξειδίου του άνθρακα από τις μεταφορές, οδικές μεταφορές, αεροπορία, ναυτιλία, σιδηρόδρομος, έως το 2050 σε σχέση με το 1990, σύμφωνα με τη Λευκή Βίβλο των Μεταφορών; Ποια η εθνική στρατηγική για 90% μείωση εκπομπών διοξειδίου του άνθρακα από τα κτίρια έως το 2050 σε σχέση με το 1990; Έχουμε διαμορφώσει προδιαγραφές Περιφερειακών Σχεδίων Προσαρμογής στην Κλιματική Αλλαγή, της διαδικασίας έγκρισης, υλοποίησης και παρακολούθησης της εφαρμογής τους; Πότε θα συνταχθούν τα σχέδια αυτά; Ποιες οι τελευταίες εξελίξεις στην εξελισσόμενη διαπραγμάτευση για την αναθεώρηση του Ευρωπαϊκού Συστήματος Εμπορίας Δικαιωμάτων Εκπομπών (ETS) με στόχο τη στήριξη της ανταγωνιστικότητας της ελληνικής βιομηχανίας;

Τί γίνεται ως προς τη συμπερίληψη της Ελλάδας στις ευνοϊκές διατάξεις που αφορούν τα κράτη -μέλη που είχαν ΑΕΠ μικρότερο του 60% του μέσου όρου της Ε.Ε, κατά το έτος αναφοράς 2013; Η Οδηγία 2010/31/ΕΕ (άρθρο 9) ορίζει ότι απαιτείται λήψη απαραίτητων μέτρων για τη δημιουργία κτιρίων μηδενικής ή σχεδόν μηδενικής ενεργειακής κατανάλωσης μέχρι το τέλος του 2018 για τα δημόσια κτίρια και μέχρι το τέλος του 2020 για όλα τα νέα κτίρια. Ποιες οι πρωτοβουλίες της Κυβέρνησης για το θέμα αυτό; Ποιες οι δράσεις στην κατεύθυνση της ενεργειακής αναβάθμισης του δομημένου περιβάλλοντος; Πώς εξελίσσεται και πώς αναμένετε να υλοποιηθεί το ΕΞΟΙΚΟΝΟΜΩ στο πλαίσιο του ΕΣΠΑ;

Τέλος κύριε Υπουργέ, πως θα πετύχουμε τους στόχους της Συμφωνίας των Παρισίων όταν υπάρχουν ακόμη χώροι ανεξέλεγκτης διάθεσης απορριμμάτων και όταν η χώρα μας είναι υπόλογη και χρεώνεται με πρόστιμα της τάξης δεκάδων εκατ. ευρώ ανά εξάμηνο για τους ΧΑΔΑ και άλλα τόσα για τα επικίνδυνα απόβλητα;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου – Χρυσή Αυγή): Κύριε Υπουργέ, κυρίες και κύριοι βουλευτές, η σημερινή κύρωση της Συμφωνίας των Παρισίων στη σύμβαση πλαίσιο των Ηνωμένων εθνών για την κλιματική αλλαγή, αποτελεί συνέχιση του Πρωτοκόλλου του Κιότο, που περιελάμβανε τα βασικά βήματα για την μακροπρόθεσμη αντιμετώπιση της κλιματικής αλλαγής, λόγω των αυξανόμενων εκπομπών αερίων του θερμοκηπίου.

Η Συμφωνία αποτελεί αντιστοίχως ένα κοινό πλαίσιο για την αντιμετώπιση αυτής της μεγάλης απειλής για τη βιωσιμότητα του πλανήτη. Πρόκειται για μια αναθεωρημένη έκδοση του Πρωτοκόλλου του Κιότο, προσαρμοσμένη στα νέα δεδομένα. Πρακτικά, αποτελεί ένα διαρκές και δεσμευτικό νομικό πλαίσιο για τη μείωση των εκπομπών αερίων του θερμοκηπίου και τη διαχείριση των αρνητικών επιδράσεων της κλιματικής αλλαγής, θέτοντας ως στόχο το δραστικό περιορισμό της αύξησης της υπερθέρμανσης του πλανήτη κάτω από τους δύο βαθμούς Κελσίου. Αυτός ο όρος τίθεται, καθώς αναμφισβήτητα η ραγδαία άνοδος της θερμοκρασίας του πλανήτη, εξαιτίας ανθρωπογενών παρεμβάσεων, είναι ίσως η σημαντικότερη σύγχρονη απειλή.

Η Συμφωνία χαρακτηρίζεται διαρκής, διότι προβλέπεται οι χώρες να επανεξετάζουν και να αυξάνουν τις δεσμεύσεις τους κάθε πέντε χρόνια, προκειμένου να επιτευχθεί ο μακροπρόθεσμος στόχος της κλιματικής ουδετερότητας, όπως αυτός ορίζεται στο πλαίσιο της Ατζέντας 2030 του Οργανισμού Ηνωμένων Εθνών, για την αειφόρο ανάπτυξη. Παράλληλα, αποτελεί ένα σημαντικό ορόσημο στον αγώνα κατά της κλιματικής αλλαγής αφού, τόσο η Ε.Ε., όσο και οι Η.Π.Α. και η Κίνα συμμετέχουν στη διαδικασία επικύρωσης της παρούσας Συμφωνίας. Μια τέτοια εξέλιξη κρίνεται θετική, γιατί ο ουσιαστικός μετριασμός των επιπτώσεων από την κλιματική αλλαγή, μέσω της μείωσης των εκπομπών, είναι εφικτός, μόνο εφόσον όλες οι χώρες σε παγκόσμιο επίπεδο μειώσουν από κοινού τις εκπομπές δραστικά, άμεσα και για μακρά χρονική περίοδο.

Ιδιαίτερα, αναφορικά με τις χώρες που αποτελούν και τους μεγάλους ρυπαντές. Αναφέρομαι στους ρυπαντές, καθώς ο επιμερισμός του παγκόσμιου στόχου κατά περιοχή δεν είναι δυνατόν να είναι ισομερής, ιδιαιτέρως εάν λάβουμε υπόψη την αυξητική τάση των εκπομπών από τις αναπτυσσόμενες οικονομίες. Πολλές φορές μάλιστα, κατά το παρελθόν, έχει παρατηρηθεί το φαινόμενο η Ινδία και η Κίνα - η πρώτη και τρίτη στην κατάταξη, ως χώρες ρυπαντές – συνεπικουρούμενες από άλλες χώρες του BRICS, να επιδιώκουν να απέχουν από τέτοιου είδους συμφωνίες και να συνεχίσουν να θεωρούνται χώρες υπό ανάπτυξη, ώστε να απαλλάσσονται από ενδεχόμενες δεσμευτικές υποχρεώσεις. Εντούτοις, δεν πρέπει να παραβλέπουμε ότι σε αυτές τις αναπτυσσόμενες χώρες ανθεί η βιομηχανική δραστηριότητα, προκαλώντας βλάβες στο περιβάλλον, που εν καιρώ θα λειτουργήσουν ανασταλτικά στην ίδια την ανάπτυξη.

Αυτό αποτελεί χαρακτηριστικό παράδειγμα της γενικής τάσης που ακολουθείται εδώ και πολλές δεκαετίες, δηλαδή οι αποφάσεις που λαμβάνονται από μεγάλες πολυεθνικές εταιρείες με παγκόσμια δραστηριότητα έχουν μεγαλύτερο βάρος από τοπικές ή περιφερειακές πολιτικές. Ακολούθως, η επίδραση των ασκούμενων δραστηριοτήτων στα περιβαλλοντικά ζητήματα εξαρτάται σε μεγάλο βαθμό από τον ιδιωτικό τομέα και την επίτευξη μεγαλύτερου κέρδους. Αυτό που μόλις περιέγραψα, σε συνδυασμό με την ανεξέλεγκτη απελευθέρωση του εμπορίου, τείνει να ευνοήσει την ανάπτυξη δραστηριοτήτων μη βιώσιμων, δηλαδή εν ονόματι του ελεύθερου εμπορίου συχνά δεν λαμβάνονται περιβαλλοντικά μέτρα σε εθνικό επίπεδο.

Δυστυχώς, αυτή θα είναι μια πραγματικότητα που θα κληθούμε να αντιμετωπίσουμε μόλις τεθούν σε εφαρμογή οι Διατλαντικές Εμπορικές Συμφωνίες, για τις οποίες δεν υπάρχει ευρεία ενημέρωση προς το κοινό -σκοπίμως θα μπορούσε να πει κανείς. Σε αυτές η ποιότητα του περιβάλλοντος δεν παίζει κανέναν ρόλο και φυσικά τείνουν να καταλύσουν κάθε μέτρο προστασίας που υπάρχει στα κράτη. Τα επίπεδα ασφαλείας θα πέσουν σε χαμηλότερες στάθμες για τη διακίνηση και παραγωγή αγαθών, ενώ οι περιβαλλοντικοί φραγμοί θα αποτελούν ένα κίνητρο για την προσφυγή σε εξωθεσμικά δικαστήρια, μέσω του μηχανισμού ISDS, καταδικάζοντας τις χώρες που τηρούν αυτά τα πρότυπα για μείωση των κερδών τους, διεκδικώντας υπέρογκες αποζημιώσεις. Η κατάλυση των ορίων, η κατάργηση των συνόρων και των όρων για τη διακίνηση του κεφαλαίου, των αγαθών και των προϊόντων σε συνδυασμό με την επιθετική οικονομική ανάπτυξη θα οδηγήσουν, δίχως καμία αμφιβολία, στην αποσταθεροποίηση του παγκόσμιου κλίματος, που θα προκαλέσει αλυσιδωτές αντιδράσεις εις βάρος της ανάπτυξη, του πλανήτη και της ανθρωπότητας. Είναι σαφές, λοιπόν, ότι η κατάσταση αναμένεται να χειροτερέψει, ιδίως αν λάβουμε υπόψη ότι ήδη βιώνουμε τα αποτελέσματα της κλιματικής αλλαγής. Είναι μεγάλη η πρόκληση που πρέπει να αντιμετωπίσουμε, και οφείλουμε να ενσωματώσουμε τους περιβαλλοντικούς στόχους στην οικονομική πολιτική.

Τα κυριότερα σημεία της Συμφωνίας είναι τα εξής: Η μέση παγκόσμια θερμοκρασία δεν πρέπει να αυξηθεί πάνω από τους 2 °C από τα προβιομηχανικά επίπεδα και να συνεχιστούν οι προσπάθειες για τον περιορισμό της αύξησης της θερμοκρασίας στους 1,5 °C πάνω από τα προβιομηχανικά επίπεδα, αναγνωρίζοντας ότι αυτό θα μειώσει σημαντικά τους κινδύνους και τις επιπτώσεις της αλλαγής του κλίματος. Όλα τα εμπλεκόμενα μέρη θα πρέπει να φτάσουν παγκοσμίως στην κορύφωση των εκπομπών αερίων του θερμοκηπίου, το συντομότερο δυνατόν, αναγνωρίζοντας ότι η κορύφωση θα χρειαστεί περισσότερο χρόνο για τις αναπτυσσόμενες χώρες και να αναλάβουν στην συνέχεια ταχύτατες δράσεις για την μείωση τους, σύμφωνα με τις βέλτιστες διαθέσιμες επιστημονικές γνώσεις, έτσι ώστε να επιτευχθεί μια ισορροπία μεταξύ των ανθρωπογενών εκπομπών.

Στο δεύτερο μισό του αιώνα οι εκπομπές διοξειδίου του άνθρακα πρέπει να μειωθούν στα επίπεδα που θα μπορούν να απορροφούν τα δάση, έτσι ώστε να επιτευχθεί μια ισορροπία μηδενικών καθαρών εκπομπών. Από το 2020 οι ανεπτυγμένες χώρες θα προσφέρουν βοήθεια 100 δις δολαρίων το χρόνο για να βοηθήσουν τις αναπτυσσόμενες χώρες να στραφούν σε καθαρές πηγές ενέργειας και να αντιμετωπίσουν τις καταστροφές που φέρνει η κλιματική αλλαγή, με προοπτική το κονδύλι αυτό να αυξηθεί στο μέλλον. Σε ό,τι αφορά ορισμένα ειδικά σημεία της Συμφωνίας θα σταθώ στα εξής. Στο άρθρο 4 αναφέρεται ότι ο μετριασμός των εκπομπών, κατά τη διάρκεια του αιώνα, περιλαμβάνει τον μακροπρόθεσμο στόχο, τις εθνικά καθορισμένες συνεισφορές όπου οι χώρες δεσμεύονται να επιδιώξουν φιλόδοξες εγχώριες πολιτικές, μέτρα και δράσεις μετριασμού των εκπομπών, ενώ η Συμφωνία αναφέρει ότι οι αναπτυγμένες χώρες πρέπει να αναλάβουν ηγετικό ρόλο αναλαμβάνοντας στόχους για μείωση των εκπομπών, αλλά και οι αναπτυσσόμενες να ενθαρρύνονται να κινηθούν προς την ίδια πορεία. Δεσμεύονται οι χώρες για τις εθνικά καθορισμένες συνεισφορές, σύμφωνα με τις αρχές ακεραιότητας, διαφάνειας, ακρίβειας.

Στο άρθρο 5 αναφέρεται ότι οι χώρες θα πρέπει να αναλάβουν δράση για τη διατήρηση και ενίσχυση, όσον αφορά καταβόθρες και ταμιευτήρες αερίων του θερμοκηπίου συμπεριλαμβανομένων των δασών. Παράλληλα, «τα Μέρη θα πρέπει να λαμβάνουν μέτρα για τη μείωση των εκπομπών από την αποψίλωση και την υποβάθμιση των δασών και τον ρόλο της διατήρησης και της αειφορικής διαχείρισης των δασών»*.* Ενδιαφέρουσα διάταξη, καθώς είναι αντίθετη θα λέγαμε στην εμπορευματοποίηση των δασών που προωθείται μεταξύ άλλων από την παρούσα Κυβέρνηση, όπως φάνηκε στο σχέδιο νόμου που ψηφίστηκε πριν από λίγες ημέρες σχετικά με τους Δασικούς Συνεταιρισμούς.

Το άρθρο 9 αφορά στη χρηματοδότηση. Για την αντιμετώπιση της κλιματικής αλλαγής τεράστια χρηματικό ποσά θα πρέπει να κινητοποιηθούν από μια ποικιλία πηγών. Τίθεται μια νομική υποχρέωση για τις ανεπτυγμένες χώρες για την εξασφάλιση παροχής χρηματοδοτικών πόρων, για να βοηθήσουν τις προσπάθειες μετριασμού όσο και προσαρμογής των αναπτυσσόμενων χωρών. Συγκεκριμένα η Συμφωνία αναφέρει ότι οι αναπτυγμένες χώρες θα πρέπει να εξετάσουν ένα ευρύ φάσμα πηγών και μέσων για την κινητοποίηση κεφαλαίων, ενώ σημειώνει ότι σημαντικό ρόλο θα διαδραματίσουν οι δημόσιοι πόροι. Αναφέρεται, ότι οι πληροφορίες που παρέχονται από τις αναπτυγμένες χώρες, οφείλουν κάθε διετία να παρέχουν ποιοτική και ποσοτική πληροφόρηση, ανακοινώνοντας τις χρηματοδοτικές ροές. Αλήθεια, όμως, σε ό,τι αφορά την χώρα μας συγκεκριμένα, από πού θα βρεθούν οι συγκεκριμένοι πόροι; Από έξτρα αυξήσεις στις τιμές του ρεύματος; Θα υπάρξει μηχανισμός αντιστάθμισης για αυτά τα κεφάλαια;

Άρθρο 13: Οι χώρες θα λογοδοτούν για την εφαρμογή των δεσμεύσεων τους, με τεκμηριωμένες πληροφορίες και δεδομένα. Οι πληροφορίες που υποβάλλονται από κάθε χώρα, θα πρέπει να υποβάλλονται και σε επανεξέταση από τεχνικούς εμπειρογνώμονες. Από ποιόν θα ορίζεται ο εμπειρογνώμονας; Ποια είναι η ρήτρα, σε περίπτωση μη υλοποίησης της εθνικά καθορισμένης συνεισφοράς του κράτους - μέρους;

Άρθρο 14: Αναφέρεται η διαδικασία παγκόσμιου απολογισμού της συνολικής προόδου προς την επίτευξη των μακροπρόθεσμων στόχων της συμφωνίας από το 2023 και μετά, ανά πενταετία. Δεν υπάρχουν όμως κυρώσεις, σε περίπτωση που οι χώρες δεν τηρήσουν τις υποσχέσεις τους. Σε αυτό ελλοχεύει ο κίνδυνος να υπάρξουν χώρες, που θα σηκώσουν περισσότερο βάρος από αυτές που απλώς αθέτησαν τις υποσχέσεις τους και υποσχέθηκαν πως θα προσπαθήσουν λίγο παραπάνω. Επειδή δεν προλαβαίνω να αναλύσω όλη την εισήγησή μου, για τα υπόλοιπα θα τοποθετηθώ στην Ολομέλεια και επιφυλασσόμεθα για την κύρωση. Ευχαριστώ.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει ο κ. Αρβανιτίδης.

ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Κυρίες και κύριοι συνάδελφοι, συζητούμε σήμερα για τη συμφωνία των Παρισίων, στη σύμβαση πλαίσιο των Ηνωμένων Εθνών για την κλιματική αλλαγή. Η Ελλάδα προστίθεται πλέον στις χώρες, που έχουν υπογράψει και κυρώσει τη σημαντικότερη μέχρι σήμερα, διεθνή συμφωνία για την κλιματική αλλαγή. Χαίρομαι ιδιαίτερα, που το ελληνικό κοινοβούλιο είναι από τα πρώτα - το 23ο αν δεν κάνω λάθος - που κυρώνει μια συμφωνία ορόσημο για την προστασία του πλανήτη.

Η συμφωνία των Παρισίων πιάνει το νήμα από το πρωτόκολλο του Κιότο, με στόχο να παραδώσουμε τον πλανήτη στις επόμενες γενιές, τουλάχιστον στην ίδια, αν όχι σε καλύτερη κατάσταση από αυτή που τον παρέλαβε η δική μας γενιά. Ο μεγάλος στόχος, αυτό που θα θέλαμε όλοι κάποια στιγμή στο μέλλον να πετύχουμε, είναι να ισορροπήσουν οι εκπομπές του θερμοκηπίου με τις αντίστοιχες απορροφήσεις. Σύμφωνα με τα μέχρι στιγμής δεδομένα, η συμφωνία αναμένεται να αποτελέσει διεθνές δίκαιο εντός του 2016, αφού όπως όλα δείχνουν, θα πιάσουμε το στόχο για υπογραφή της συμφωνίας από 55 χώρες, ούτως ώστε να τεθεί σε ισχύ.

Συγκεκριμένα, μέχρι σήμερα 57 χώρες που αντιπροσωπεύουν πάνω από το 57% των παγκόσμιων εκπομπών, έχουν ήδη επικυρώσει ή ανακοινώσει ότι έχουν πρόθεση να επικυρώσουν τη συμφωνία. Είμαστε, λοιπόν, σε καλό δρόμο, όμως ο δρόμος αυτός δεν είναι στρωμένος με ροδοπέταλα. Όπως αναφέρεται και στην αιτιολογική έκθεση του νομοσχεδίου, η πορεία μετάβασης θα απαιτήσει σημαντικές αλλαγές, τόσο στο δημόσιο όσο και στον ιδιωτικό τομέα. Εδώ βρίσκεται, κατά τη γνώμη μου, η μεγάλη πρόκληση. Θα καταφέρουμε να κάνουμε τη συμφωνία, ευκαιρία για πράσινες επενδύσεις και νέες θέσεις εργασίας ή θα πούμε ότι η χώρα δεν μπορεί, γιατί δεν διαθέτει οικονομικούς πόρους, με φόβο να βρεθούμε κάποια στιγμή αμυνόμενοι απέναντι στη συμφωνία, εξαιτίας του κόστους προσαρμογής;

Εδώ τα ερωτήματα που μπαίνουν είναι αρκετά. Έχει η κυβέρνηση ένα ενδεικτικό πλάνο προσαρμογής του δημόσιου τομέα, στις απαιτήσεις της συμφωνίας των Παρισίων; Το πλάνο αυτό περιλαμβάνει την αυτοδιοίκηση; Περιλαμβάνει τις αποκεντρωμένες κρατικές δομές; Υπάρχει πρόβλεψη, για το πού θα βρεθούν τα χρήματα που απαιτούνται για την προσαρμογή; Έχει συνεργαστεί το Υπουργείο Περιβάλλοντος με τα συναρμόδια αναπτυξιακά Υπουργεία, για να εξετάσουν πολιτικές κινήτρων για την προσαρμογή του ιδιωτικού τομέα στα νέα δεδομένα; Αν κρίνω από αντίστοιχες συζητήσεις κατά το παρελθόν στην Επιτροπή, είμαι σχεδόν βέβαιος, ότι δεν υπάρχει σχεδιασμός για τίποτε απ' όλα αυτά. Θα χαρώ παρόλα αυτά, κύριε Υπουργέ, να με διαψεύσετε.

Βέβαια, πρέπει να δούμε τι σημαίνει πρακτικά το κόστος συμμόρφωσης για τον ιδιωτικό τομέα, τις επιχειρήσεις, τα εργοστάσια, τις παραγωγικές μονάδες. Πρέπει να δούμε, αν η χώρα μπορεί να ευθυγραμμιστεί με τη φιλοδοξία της Ε.Ε. να γίνει ο παγκόσμιος ηγέτης στις ανανεώσιμες πηγές ενέργειας. Αν μπορεί να αναπτύξει ακόμα περισσότερο, επιμέρους τομείς της παραγωγικής διαδικασίας, όπως η ενεργειακή αποδοτικότητα, με στόχο μια βιώσιμη αλλαγή του υφιστάμενου ελληνικού παραγωγικού μοντέλου. Επιτρέψτε μου να πω, ότι το ΠΑ.ΣΟ.Κ. και η Δημοκρατική Συμπαράταξη έχουν πρωτοστατήσει στην πράσινη ανάπτυξη και όχι μόνο σε επίπεδο προγραμματικού λόγου, κύριε Υπουργέ, αλλά κυρίως με συγκεκριμένες πολιτικές. Ένα από τα χαρακτηριστικότερα παραδείγματα, είναι το πρόγραμμα «Εξοικονομώ κατ’ οίκον», που συνέβη, υπήρξε.

Ένα πρόγραμμα το οποίο επί των ημερών μας χαρακτηρίστηκε από την Ευρωπαϊκή Επιτροπή ως το 2ο καλύτερο ευρωπαϊκό πρόγραμμα εξοικονόμησης ενέργειας, ανάμεσα σε 28 κράτη – μέλη. Ένα πρόγραμμα με το οποίο επενδύθηκαν συνολικά 450 εκατ. ευρώ στην οικοδομή και δημιουργήθηκαν 12.000 νέες θέσεις εργασίας το διάστημα 2013 – 2014 και δυστυχώς, έπρεπε να περιμένουμε 20 μήνες κυβερνητικής απραξίας και αδικαιολόγητων καθυστερήσεων, μέχρι η σημερινή Κυβέρνηση να προχωρήσει στην αξιοποίηση των 56 εκατ. ευρώ που τους αφήσαμε ως επιστροφές δανείων.

Κυρίες και κύριοι συνάδελφοι, η Συμφωνία των Παρισίων είναι μια επιτυχία για τον πλανήτη και μια επιβεβαίωση της επιτυχημένης στρατηγικής πορείας της Ε.Ε. προς την οικονομία χαμηλών εκπομπών άνθρακα. Θυμίζω ότι ήδη από το 2015 η Ε.Ε. με το πρόγραμμα «Κλίμα – Ενέργεια 2030», έχει θέσει τον πήχη πολύ ψηλά, αφού φιλοδοξεί να μειώσει τις εκπομπές σε όλο το φάσμα της οικονομίας κατά τουλάχιστον 40% έως το 2030, σε σχέση με το επίπεδο που βρισκόταν το 1990. Είναι κρίσιμο λοιπόν, να μην περάσουμε κάτω από τον πήχη ή έστω ακόμα και αν κάτι τα τέτοιο συμβεί, να μην απογοητευτούμε, να μην εγκαταλείψουμε το στόχο. Και βέβαια, μια προσαρμογή τέτοιου μεγέθους ούτε μπορεί να γίνει στην τύχη ούτε μπορεί να μην λάβει υπόψη της την κατάσταση στην οποία βρίσκεται ο δημόσιος και ιδιωτικός τομέας της χώρας.

Όπως είπα και πριν, στόχος μας είναι η μετάβαση να γίνει με οικονομικά αποδοτικό τρόπο. Να αξιοποιήσουμε την υποχρέωση προσαρμογής ως ευκαιρία για νέες επενδύσεις και όχι ως σπατάλη των περιορισμένων πόρων που διαθέτουμε. Επανέρχομαι και κλείνω με δυο λόγια για τη Συμφωνία των Παρισίων και τους στόχους της. Το μείζον είναι να περιοριστεί η υπερθέρμανση του πλανήτη πολύ κάτω από τους 2ο Κελσίου και να συνεχιστούν οι προσπάθειες για τον περιορισμό της αύξησης θερμοκρασίας σε 1,5ο Κελσίου.

Πρώτα απ’ όλα, λοιπόν, πρέπει να κατανοήσουμε ο στόχος αυτός και τι πρακτικές συνέπειες θα έχει. Γι’ αυτό άλλωστε, είμαστε εν αναμονή μιας ειδικής έκθεσης της Ε.Ε. εντός του 2018. Εκεί θα δούμε με βεβαιότητα αν κινούμαστε προς τη σωστή κατεύθυνση, αν πρέπει να εξειδικεύσουμε περαιτέρω και προς ποια κατεύθυνση τις πολιτικές μας, ενόψει του πρώτου παγκόσμιου απολογισμού το 2023. Και βέβαια, με δεδομένο ότι οι αναπτυσσόμενες χώρες δεν πρέπει να επιβαρυνθούν από την εφαρμογή της συμφωνίας, πρέπει να δούμε τι επιβάρυνση θα έχει η συμφωνία αυτή στον κρατικό προϋπολογισμό, ποιους θα επιβαρύνει και που θα βρεθούν τα απαραίτητα χρήματα.

Η Έκθεση του Γενικού Λογιστηρίου δεν δίνει τάξη μεγέθους, πρέπει όμως, το επόμενο χρονικό διάστημα να ενημερωθεί η Βουλή, κυρίως ως προς το μέρος που αφορά το δημόσιο τομέα. Με τις σκέψεις αυτές, ως Δημοκρατική Συμπαράταξη, υπερψηφίζουμε το παρόν νομοσχέδιο. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής) : Εμείς ευχαριστούμε. Το λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.) : Ευχαριστώ. Η Συμφωνία των Παρισίων είναι η συνέχεια στο Πρωτόκολλο του Κιότο και έχει αμφισβητηθεί από πολλούς και δεν είναι όλοι αυτοί Κ.Κ.Ε... Βάζει βεβαίως στόχους και μείωσης εκπομπών και χρονοδιάγραμμα ως το 2030, που όμως, όπως λέει μέσα, θα είναι οικονομικά αποδοτικές, θα καλύπτονται από το σύστημα εμπορίας δικαιωμάτων εκπομπών της Ε.Ε. και θα αφορά τομείς της βιομηχανίας, της παραγωγή ενέργειας, τις μεταφορές, κτίρια, γεωργία, απόβλητα, χρήση γης, δασοκομία κ.λπ..

Βέβαια, η επιδίωξη της Ε.Ε. για την καθιέρωση της πράσινης αντιρρυπαντικής τεχνολογίας, έχει στόχους και στοχεύει τόσο σε νέα πεδία κερδοφορίας για τους πρωτοπόρους ευρωπαϊκούς ομίλους στον τομέα αυτό, όσο και στην έμμεση εμπορική προστασία από τους ανταγωνιστές της, τα εμπορεύματα των οποίων κατατάσσονται στα μη φιλικά περιβαλλοντικά. Μάλιστα, την ίδια στιγμή προχωράει και σε άρση μιας σειράς περιορισμών και απαγορεύσεων που υπήρχαν. Χαρακτηριστικό παράδειγμα είναι οι μεταβολές στην ευρωπαϊκή νομοθεσία για τους γενετικά τροποποιημένους οργανισμούς, που χειροτερεύει. Εδώ δείχνει εάν θέλετε και την υποκρισία και την αντίφαση.

Μάλιστα αναφέρει καθαρά ότι αυτή η Συμφωνία θα οδηγήσει προς μια παγκόσμια μετάβαση που θα απαιτήσει σημαντικές αλλαγές τόσο στο δημόσιο όσο και στον ιδιωτικό τομέα και μπορεί αυτή με προϋποθέσεις να τονώσει τις επενδύσεις και την καινοτομία σε ανανεώσιμες πηγές ενέργειας συμβάλλοντας έτσι στην φιλοδοξία της Ευρωπαϊκής Ένωσης κ.λπ.. Τα αναφέρω χαρακτηριστικά μέσα από το νομοθέτημα. Ταυτόχρονα ξεκινάει το όλο εγχείρημα από το 2023 και τα μέλη θα συναντώνται κάθε 5 χρόνια σε ένα παγκόσμιο απολογισμό που θα εξετάζουν την πρόοδο της μείωσης των εκπομπών. Βέβαια, προσωπικά μου δημιουργείται το ερώτημα ότι αλήθεια αν κάποιοι δεν τα υλοποιούν θα υπάρχει κάποια ποινή;

Επίσης, η μετάβαση σε μια οικονομία χαμηλών εκπομπών άνθρακα με αποδοτική χρήση των πόρων απαιτεί θεμελιώδες αλλαγές στην τεχνολογία, την ενέργεια, την οικονομία και την τεχνολογία στο σύνολό της. Το ερώτημα είναι ποιος έχει την τεχνολογία και ποιος κερδίζει από αυτή; Βεβαίως, η απάντηση δίνεται στο Γ΄ Κεφάλαιο «Οι μελλοντικές προκλήσεις στο πλαίσιο της Συμφωνίας» που αναφέρει ότι: «Η εφαρμογή της Συμφωνίας των Παρισίων αναμένεται να προσφέρει επιχειρηματικές ευκαιρίες για την Ευρωπαϊκή Ένωση». Εμείς λέμε των μονοπωλίων και η ζωή το έχει δείξει καθώς και να αξιοποιήσει το πλεονέκτημα της πρωτοπορίας της στην προώθηση Ανανεώσιμων Πηγών Ενέργειας (Α.Π.Ε.) κ.λπ.. Βεβαίως, που θα επιταχύνουν δημόσιες και ιδιωτικές επενδύσεις στην καινοτομία και τον εκσυγχρονισμό σε όλους τους βασικούς τομείς. Παράλληλα συνεχίζει: «Η μετάβαση σε μια οικονομία χαμηλών εκπομπών διοξειδίου του άνθρακα αναμένεται να έχει κοινωνικές και οικονομικές επιπτώσεις και συνεπώς δεν θα είναι απλή αλλά ούτε εύκολη τόσο στην Ευρωπαϊκή Ένωση όσο και ειδικά για τη χώρα μας με τις συνθήκες που έχουν διαμορφωθεί τα τελευταία χρόνια». Αυτές είναι αναφορές που βρίσκονται και στην αιτιολογική έκθεση και από εκεί δεν άλλαξα ούτε μια λέξη.

Να αναφέρω με κάθε ειλικρίνεια ότι η υποκρισία περισσεύει στους ιμπεριαλιστικούς οργανισμούς και τις διεθνείς οργανώσεις του κεφαλαίου των μονοπωλιακών ομίλων για την ανάγκη της προστασίας του περιβάλλοντος ενώ αυτοί είναι οι υπεύθυνοι για την κατάσταση του περιβάλλοντος. Επίσης η Διάσκεψη και η Συμφωνία των Παρισίων προέκυψε για την κλιματική αλλαγή μέσα από διαφωνίες, αντιθέσεις, συμβιβασμούς των ιμπεριαλιστικών κέντρων που εκφράστηκαν και στον καθορισμό των στόχων και των μηχανισμών ελέγχων και στην κατανομή της χρηματοδότησης για την αντιμετώπισής της, αξιοποιώντας την κλιματική αλλαγή και τα περιβαλλοντικά προβλήματα ως ευκαιρία κερδοφόρας διείσδυσης των πολυεθνικών σε νέες αγορές για τον έλεγχο και την αναδιανομή τους. Ουσιαστικά αναπτύσσονται επενδυτικές στρατηγικές σε νέους κερδοφόρους πράσινους τομείς στο όνομα της προστασίας του κλίματος που μπορεί να έχει κάποιο αποτέλεσμα και δεν το αμφισβητούμε αλλά σχεδιάζεται με βάση το κέρδος των πολυεθνικών. Θα είναι η μεγάλη ευκαιρία αναδιανομής των αγορών ενέργειας και σε βάρος των λαών.

Εμείς, γνωρίζετε ότι δεν έχουμε αυταπάτες. Ο καπιταλισμός που σαπίζει δεν μπορεί να δώσει λύση υπέρ των λαών και του περιβάλλοντος. Το λέω απαντώντας στους προβληματισμούς που εκφράστηκαν από προηγούμενους ομιλητές. Οι μηχανισμοί και οι διαδικασίες ελέγχου είναι σαν να ελέγχεται μόνος του ο ελεγχόμενος και τα αποτελέσματά τους θα αντανακλούν τις αντιθέσεις και τους συμβιβασμούς τους. Έτσι έγινε και στο Παρίσι. Όσα δε αναφέρονται μέσα, δηλαδή τα περί βιώσιμης ανάπτυξης, αξιοπρεπούς εργασίας, ανθρώπινα δικαιώματα, εμείς λέμε ότι είναι υποκρισία και κοροϊδία και έχουμε δει τι αποφασίζονται μέσα από κανονισμούς και οδηγίες όπου τσακίζουν τους λαούς. Αν θέλετε το ξέρουν και άλλοι λαοί μέσα από τους πολέμους όπως οι Σέρβοι, οι Ιρακινοί, οι Αφγανοί, οι Σύριοι και οι Λίβυοι, δηλαδή πρόσφυγες που γίνονται «τροφή στα κανόνια και στα ψάρια» της Μεσογείου.

Τέλος, σε ό,τι αφορά τις ανεπτυγμένες καπιταλιστικές χώρες που θα χρηματοδοτούν δράσεις σε φτωχές χώρες. Το μόνο σίγουρο, είναι, ότι θα δεσμεύουν τις φτωχές χώρες με την αγορά της σχετικής τεχνολογίας και τεχνογνωσίας απέναντι στη χώρα δανειστή και γι' αυτό εξάλλου υπάρχουν τα άρθρα 9 και 10, που κατοχυρώνουν τα κέρδη και την διείσδυση στο πλαίσιο του ανταγωνισμού. Όπως, καταλαβαίνετε, εμείς καταψηφίζουμε το παρόν σχέδιο νόμου.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σας ευχαριστούμε πολύ, κυρία Μανωλάκου. Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Σας ευχαριστώ πολύ, κυρία Πρόεδρε. Κυρίες και κύριοι συνάδελφοι, με το παρόν σχέδιο νόμου Κυρώνουμε την ιστορική Συμφωνία των Παρισίων, έτσι όπως διαμορφώθηκε στο Παρίσι στις 12 Δεκεμβρίου του 2015 και υπογράφηκε στην Νέα Υόρκη στις 22/4/2016. Βέβαια, το ουσιαστικό ζητούμενο, όχι μόνον για την Κυβέρνηση και για εμάς τους βουλευτές, αλλά για την ελληνική κοινωνία, είναι, όχι τόσο να επικυρώσουμε μια Διεθνής Συμφωνία - στο κάτω-κάτω - την οποία έχουν προσυπογράψει σχεδόν όλα τα κράτη τον κόσμου, αλλά να δούμε ποια είναι η μελέτη και ο σχεδιασμός σε βάθος 10ετιών της ελληνικής κοινωνίας - της ελληνικής κυβέρνησης στον ενεργειακό τομέα, αλλά και σε κάθε άλλο που συμβάλλει στην κλιματική αλλαγή και επηρεάζεται από αυτήν.

Το ερώτημα, λοιπόν, που υπάρχει και θα πρέπει να μας απασχολεί όλους κατά τη γνώμη μου, αλλά και μια ερώτηση στην οποία θα πρέπει να απαντήσει η Κυβέρνηση. Πώς ακριβώς έχει αλλάξει ο μακροπρόθεσμος ενεργειακός σχεδιασμός της ελληνικής Κυβέρνησης ως αποτέλεσμα της Συμφωνίας των Παρισίων; Δηλαδή, με απλά λόγια, πως η Συμφωνία επηρεάζει τον ενεργειακό σχεδιασμό της χώρας μας; Σας θυμίζω ό,τι στις 7 με 18 Νοεμβρίου στο Μαρακές του Μαρόκου, θα έχουμε την 22η Διάσκεψη των Αντιπροσώπων των συμβαλλομένων μερών και είναι η συνέχεια της COP 21 της συμφωνίας των Παρισίων και εγώ θα ήθελα να ρωτήσω τον αγαπητό Υπουργό, το εξής: Με ποιες θέσεις θα κατέλθει εκεί η ελληνική αντιπροσωπεία;

Επίσης, θα ήθελα να ρωτήσω τον κ. Υπουργό: Ποιος είναι ο εγχώριος σχεδιασμός για την κατάρτιση Εθνικού Προγράμματος για την εφαρμογή της εθνικά καθορισμένης συνεισφοράς στην παγκόσμια αντιμετώπιση της κλιματικής αλλαγής; Όπως, προβλέπουν τα άρθρα 2 και 3, του παρόντος σχεδίου νόμου. Πότε θα καταθέσετε προς έγκριση στο υπουργικό συμβούλιο και πότε θα είναι έτοιμο αυτό, κύριε Υπουργέ; Η Ε.Ε. είναι ηγέτιδα δύναμη στον δρόμο για την αντιμετώπιση της κλιματικής αλλαγής και έως το 2030 οι στόχοι της, είναι, να μειωθούν οι εκπομπές αερίων του θερμοκηπίου κατά τουλάχιστον 40%, να προωθηθούν οι ανανεώσιμες πηγές ενέργειας κατά τουλάχιστον 27% και να βελτιωθεί η ενεργειακή απόδοση κατά τουλάχιστον 27%. Εμείς τι κάνουμε;

Θα ήθελα να σας θυμίσω την ομιλία του Πρωθυπουργού στο Παρίσι, όπου ήταν κάτι το πρωτοφανές και δεν είπε ούτε μια φορά τον όρο ανανεώσιμες πηγές ενέργειας. Στην ομιλία του, δεν ασχολήθηκε καθόλου με τις ανανεώσιμες πηγές ενέργειας. Επίσης, θα ήθελα να θυμηθούμε, ότι στη Διεθνή Διάσκεψη των Παρισίων, η ελληνική αντιπροσωπεία, η ελληνική χώρα, ήταν από τις λίγες χώρες της Ε.Ε. που δεν κατέβηκε με δικό της Εθνικό Σχέδιο Προσαρμογής, αλλά καλύφθηκε πίσω από το γενικότερο σχέδιο της Ε.Ε.. Εμείς, ως «Ποτάμι», έχουμε πάει πάρα πολύ σοβαρά το ζήτημα της κλιματικής αλλαγής, διότι είτε το θέλουμε είτε όχι, είτε το γνωρίζουμε είτε όχι, θα επηρεάσει και επηρεάζει ήδη δραματικά και την οικονομία και την κοινωνία και βεβαίως, σε διεθνές επίπεδο, δημιουργεί γεωστρατηγικά νέα δεδομένα και από αυτά είναι συνήθως εις βάρος του αδύναμου.

Εμείς, ως «Ποτάμι», τον Απρίλιο του 2016 σε ειδική εκδήλωση είχαμε καταθέσει - πριν από μερικούς μήνες - και είχαμε παρουσιάσει τις δικές μας προτάσεις για την εθνική στρατηγική προσαρμογής στην κλιματική αλλαγή που πρέπει να έχει η χώρα μας. Βέβαια, θα το καταθέσω και στα πρακτικά το πόνημα της Επιτροπής Περιβάλλοντος της Βουλής, για να μπορέσουν να το έχουν και οι υπόλοιποι συνάδελφοί. Επίσης, θα ήθελα να αναφέρω στους συναδέλφους που δεν είναι μέλη της Ειδικής Μόνιμης Επιτροπής Προστασίας Περιβάλλοντος, το εξής. Ως Επιτροπή, είχαμε ένα κοινό πόνημα όλα τα Κόμματα, δηλαδή, εγώ, η κυρία Καφαντάρη και ο συνάδελφος κ. Δήμας, καταθέσαμε 13 συγκεκριμένες προτάσεις και έναν σχεδιασμό για την αντιμετώπιση της Κτηματικής αλλαγής.

Στις σελίδες 20-21 θα βρείτε τις 13 προτάσεις της κοινής δουλειάς που κάναμε οι Βουλευτές των τριών κομμάτων στα πλαίσια των εργασιών της Επιτροπής. Το καταθέτω απλώς, ώστε να μπορεί να το παρόν συνάδελφοι Βουλευτές που δεν ανήκουν στην Επιτροπή Περιβάλλοντος. Τι γίνεται με τον επικαιροποιημένο μακροχρόνιο ενεργειακό σχεδιασμό; Θα προτείνουμε εμείς στα πλαίσια της συζήτησης στην επόμενη συνεδρίαση της Επιτροπής Περιβάλλοντος να καλέσουμε τον κ. Σκουρλέτη να μας μιλήσει για το νέο μακροχρόνιο ενεργειακό σχεδιασμό. Όλες οι χώρες ξέρετε ότι υπερέχουν στην κατάρτιση τέτοιων προγραμμάτων και ειδικότερα οι βορειοευρωπαϊκές. Έχουμε καλά παραδείγματα να δούμε εμείς τώρα με τις ιδιομορφίες της ελληνικής περίπτωσης τι θα γίνει, πώς η χώρα προσαρμόζεται.

Διαβάζω στην αιτιολογική έκθεση του σχεδίου νόμου ένα πολύ πολύ ισχυρό μήνυμα. Λέει « Η συμφωνία αποτελεί ένα σαφές μήνυμα σε όλους τους ενδιαφερόμενους φορείς, επενδυτές, επιχειρήσεις, η κοινωνία πολιτών, στους φορείς που έχουν την ευθύνη χάραξης πολιτικής … οι πόροι πρέπει να στραφούν μακριά από τα ορυκτά καύσιμα» και εμείς εδώ στην Ελλάδα τι κάνουμε; Ψηφίζουμε την ίδια στιγμή αυτή τη διεθνή συμφωνία που μας λέει «φύγετε από το πετρέλαιο, φύγετε από το λιγνίτη, φύγετε από τα ορυκτά καύσιμα» και την ίδια στιγμή σχεδιάζουμε λιγνιτικές μονάδες κόστους 2,5 δισεκατομμυρίων ευρώ και από πάνω ζητάμε και απαλλαγή από το κόστος της εκπομπής των ρύπων διοξειδίου του άνθρακα.

Ερωτώ, λοιπόν, τον κ. Τσιρώνη, πότε θα έχουμε μηδενισμό της χρήσης του λιγνίτη βάσει του μακροχρόνιου σχεδιασμού; Θα πιάσουμε τους στόχους αφενός τους εθνικούς στόχους για μερίδιο στην συνολική κατανάλωση ΑΠΕ 20% και 40% στην κατανάλωση ηλεκτρικής ενέργειας το 2020; Επίσης, εδώ μια που ο κ. Τσιρώνης και οι Οικολόγοι Πράσινοι τις τελευταίες ημέρες και τις τελευταίες ώρες έχουν την τιμητική τους, ειδικά ο κ. Τσιρώνης από το Ελληνικό προχθές, θέλω να σας θυμίσω το εξής. Τα στελέχη των Οικολόγων Πρασίνων που εντάχθηκαν στα ψηφοδέλτια του ΣΥΡΙΖΑ, εντάχθηκαν με μια προγραμματική συμφωνία 22 θέσεων. Σας θυμίζω, λοιπόν, ότι το δεύτερο από αυτά τα σημεία…

ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας): Είναι 35 χρόνια.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Όχι, 20 έτη, αγαπητέ Υπουργέ. Το έχω με εισαγωγικά, το έχω πάρει από τον Ιανουάριο 2015. Το δεύτερο, λοιπόν, από αυτά τα σημεία των 22 κοινών προγραμματικών θέσεων που συμφωνήθηκαν μεταξύ ΣΥΡΙΖΑ και Οικολόγων Πράσινων, έλεγε ότι «θέλουμε ένα ενεργειακό μοντέλο που θα απομακρύνεται από τη χρήση των ορυκτών καυσίμων, με στόχο την πλήρη απεξάρτηση εντός 20 ετών». Όμως, αγαπητέ κύριε Τσιρώνη…

ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας): Δεν υπάρχει αυτό που λέτε.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Όχι «δεν υπάρχει». Υπάρχει. Ας μπούμε τώρα στο ίντερνετ να αναζητήσουμε τις 22 προγραμματικές κοινές θέσεις σας, όπου μιλάτε για 20ετία. Εσείς, επίσης, νομίζω ότι ήσασταν ακόμα πιο γαλαντόμος στην περικοπή χρόνων προσαρμογής. Σε ένα επιστημονικό συνέδριο τον Οκτώβριο πέρυσι είπατε -θα μου πείτε μπορεί να μην το είπατε έτσι ή να μην το εννοούσατε αυτό- να το δεχθούμε, αλλά είπατε δεσμεύτηκε ο Υπουργός «για την απεξάρτηση της Ελλάδας από το λιγνίτη, το πετρέλαιο και την εισαγόμενη ενέργεια ως το 2030». Δηλαδή, εσείς το πήγατε ακόμα πιο κοντά. Από τα 20 χρόνια πήγαμε στα 13. Μακάρι. Του χρόνου μπορούμε να απεξαρτηθούμε από τα ορυκτά; Ακόμα καλύτερα.

Κυρίες και κύριοι συνάδελφοι, την ώρα που σχεδιάζουμε τη μετάβασή μας στην μεταλιγνιτική εποχή, νομίζω ότι θα πρέπει να στρέψουμε το βλέμμα μας και στα ελληνικά νησιά. Η απεξάρτηση των ελληνικών νησιών από το πετρέλαιο, κατά την προσωπική μου άποψη, πρέπει να είναι εθνικός στόχος άμεσης προτεραιότητας. Η παραγωγή του 82% της ηλεκτρικής ενέργειας στο μη διασυνδεδεμένο δίκτυο –το ξαναλέω- η παραγωγή του 82% ενέργειας στα νησιά είναι συνδεδεμένη με το πετρέλαιο, προέρχεται από μονάδες πετρελαϊκές. Είναι ένας παραλογισμός αυτό. Βλέπω εδώ τον καλό συνάδελφο από τα Δωδεκάνησα τον κ. Σαντορινιό. Αιολική ενέργεια, να φαν’ κι οι κότες στα Δωδεκάνησα, ηλιακή ενέργεια, όπου και να ακουμπήσεις, σε τρώει ο ήλιος. Άρα δεν είναι ένας παραλογισμός να έχουμε συνδέσει τα νησιά μας με το άρμα των πετρελαϊκών μονάδων για τα επόμενα 10, 15, 20, 25 χρόνια τουλάχιστον; Ό, τι πρόκειται να κάνουμε στα νησιά με εναλλακτικούς τρόπους παραγωγής ενέργειας, θα πρέπει βεβαίως να γίνει τηρώντας τους όρους της βιοποικιλότητας, να την προστατεύσουμε. Η υπεραξία του ελληνικού φυσικού τοπίου, είναι αμύθητη.

Τέλος, θα ήθελα και ένα σχόλιο από τον αγαπητό Υπουργό, να μας πει αν η κυβέρνηση αισθάνεται άνετα, και μιλάω τώρα για τη Συνθήκη των Παρισίων, με το γεγονός, ότι ο τομέας και της αεροπλοΐας και των θαλάσσιων μεταφορών, έμειναν εκτός ρυθμίσεων για τον περιορισμό των ρύπων. Θα συνεχίσουμε εμείς να υποστηρίζουμε και να κρατάμε αυτή τη στάση εξαίρεσης; Καταλήγοντας, αγαπητοί συνάδελφοι, θα ήθελα να πω ότι: Στο σχεδιασμό και την υλοποίηση μέτρων για την αντιμετώπιση της κλιματικής αλλαγής, θα πρέπει να συμμετάσχουν όσο το δυνατόν πιο ενεργά οι τοπικές κοινωνίες, η επιστημονική κοινότητα, ο ιδιωτικός τομέας και η Κοινωνία των Πολιτών. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων): Σας ευχαριστώ, κυρία Πρόεδρε. Εγώ, θα ήθελα, ξεκινώντας να κάνω μια επισήμανση στον κ. Αμυρά, και να του ζητήσω να μην «πυροβολούμε» έτσι τον λιγνίτη, γιατί ο λιγνίτης είναι εθνικό προϊόν και θα πρέπει να σταθούμε με προσοχή και να βρούμε κάποιον τρόπο να προστατεύσουμε το περιβάλλον, να μην εκπέμπει τόσους πολλούς ρύπους η χρήση του λιγνίτη, ναι, είμαι σύμφωνος σ’ αυτό. Αλλά, το να καταδικάζουμε έτσι, αγαπητέ Γιώργο, ελαφρά τη συνειδήσει το λιγνίτη, δεν πρέπει να το κάνουμε, γιατί μην ξεχνάμε ότι στη Δυτική Μακεδονία, το 25% του ΑΕΠ προέρχεται από το λιγνίτη, από την εξόρυξη και χρήση του λιγνίτη και στο νομό Κοζάνης φτάνει στο 50% του ΑΕΠ.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Με συγχωρείτε, κύριε συνάδελφε. Έχω πει πολλές φορές, στις προηγούμενες ομιλίες μου, ότι ο λιγνίτης είναι εθνικός πόρος και δεν το καταδικάζω, αλλά εγώ μιλάω για το αύριο για τη μεταλιγνιτική εποχή.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τα έχουμε πει και στην Επιτροπή Περιβάλλοντος. Παρακαλώ μην διακόπτετε.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων): Τελειώνω, την επισήμανση, λέοντος το εξής : Ότι η παραγωγή ηλεκτρικής ενέργειας από τις ΑΠΕ έχει πάρα πολλά θετικά στοιχεία, αλλά έχει και κάποια αρνητικά, κυρίως στον τεχνικό τομέα, δηλαδή, στην διαχείριση και στην αποθήκευση της ενέργειας. Ακόμη και η Γερμανία που έχει πολύ μεγάλη παράδοσης στις ΑΠΕ, κάνει τώρα μια «στροφή» προς τις συμβατικές πηγές ηλεκτρικής ενέργειας. Για παράδειγμα, όσον αφορά και την παραγωγή ηλεκτρικής ενέργειας από τον ήλιο, όταν έχουμε πολύ ήλιο έχουμε πολύ μεγάλη παραγωγή. Επομένως, πρέπει να διαχειριστούμε αυτή την αυξομείωση της τάσης που παρουσιάζεται στο δίκτυο, να αποθηκεύσουμε την ηλεκτρική ενέργεια και κάτι αντίστοιχο συμβαίνει και με τον αέρα, με την αιολική ενέργεια, εκεί όπου κάνουμε χρήση. Επομένως, πρέπει να το προσέξουμε αυτό, αγαπητέ Γιώργο.

Κυρίες και κύριοι συνάδελφοι, η Συμφωνία των Παρισίων, στο πλαίσιο της Σύμβασης των Ηνωμένων Εθνών για την κλιματική αλλαγή θέτει για όλους ένα πλαίσιο με στόχο την παγκόσμια μετάβαση σε καθαρή ενέργεια και βιώσιμη κυκλική οικονομία. Η βασική αιτία για την αλλαγή πλεύσης και τη μετάβαση στην εποχή των ΑΠΕ και εν γένει, την υιοθέτηση μιας νέας πολιτικής σχετικά με την ενέργεια, οφείλεται στα φαινόμενα υπερθέρμανσης του πλανήτη και στις διαρκώς αυξανόμενες εκπομπές ρύπων. Η Ελλάδα το 2013, είχε το 2,3% των εκπομπών της Ε.Ε.. Μιλάμε, λοιπόν, για ένα πολύ μικρό μερίδιο. Παρόλα αυτά, σε σχέση με το 1990 η Ελλάδα βρίσκεται στις χώρες που έχουν μειώσει λιγότερο τις εκπομπές τους, επομένως, πρέπει να ασκήσουμε ακόμα μεγαλύτερη πίεση προκειμένου να υιοθετηθεί μια πολιτική έντονη για το κλίμα.

Οι χώρες που αντιστοιχούν στο 50% των εκπομπών διοξειδίου του άνθρακα σε παγκόσμιο επίπεδο, έχουν ήδη εγκρίνει τη Συμφωνία. Ωστόσο, τα κράτη μέλη της Ε.Ε. στο σύνολό τους δεν έχουν επικυρώσει την Συμφωνία και όπως διαμηνύθηκε και στην Σύνοδο Κορυφής της G20, η Ε.Ε. θα βρεθεί σε αδιέξοδο όσον αφορά την κλιματική της πολιτική εάν δεν εγκριθεί η Συμφωνία σύντομα. Σε περίπτωση που η διεθνής κοινότητα αποτύχει να εφαρμόσει τα συμφωνηθέντα η ανθρωπότητα θα έρθει αντιμέτωπη με πρωτοφανείς ξηρασίες, καύσωνες, εξαφανίσεις ειδών και εκτοπισμό εκατοντάδων εκατομμυρίων ανθρώπων από τις ακτές λόγω της ανόδου της στάθμης της θάλασσας. Οι επιπτώσεις στην πραγματική οικονομία είναι πολλές και αφορούν τομείς, όπως η γεωργία, οι παράκτιες περιοχές, η υγεία, ο τουρισμός κλπ.. Θα επηρεάσει αρνητικά την οικονομία, τα φυσικά οικοσυστήματα και τελικά τη ζωή δισεκατομμυρίων ανθρώπων ενώ θα αποτελέσει ένα πρόσθετο παράγοντα για την αύξηση του μεταναστευτικού προβλήματος. Η Ελλάδα έχει αναγνωρίσει λοιπόν το επείγον της δράσης για την κλιματική αλλαγή και μένει να δούμε τα βήματα και την πολιτική στόχευση περιβαλλοντικών επιπτώσεων και της αντιμετώπισής τους και γι’ αυτό το λόγο χαιρετίζω τις εργασίες της δικής μας επιτροπής στο πλαίσιο της οποίας έχουν ακουστεί χρήσιμες απόψεις.

Η αποτελεσματικότερη αντιμετώπιση του φαινομένου του θερμοκηπίου με στόχο τη διατήρησης της αύξησης της θερμοκρασίας σε λιγότερο από 2 C μέχρι το 2050 πρέπει να στηριχθεί στην επιστημονική έρευνα και τεκμηρίωση ακόμη και αν οι αποφάσεις που θα παρθούν θα είναι σε πολιτικό επίπεδο και είμαι σίγουρος ότι θα συμβεί, γιατί πέραν των άλλων αποτελεί βασική επιδίωξη και φιλοδοξία της Ε.Ε. να γίνει ο πρωτοπόρος στις ανανεώσιμες πηγές ενέργειας και να αυξήσει την ανάπτυξη των αγορών για την παραγωγή σχετικών αγαθών και υπηρεσιών στον τομέα της ενεργειακής αποδοτικότητας. Κυρίες και κύριοι, μέλη της επιτροπής η συμφωνία των Παρισίων είναι μια πρόκληση όπως πρόκληση είναι και η εφαρμογή της και ελπίζουμε οι διαδικασίες να επιταχυνθούν και όλα τα μέρη να συμμετάσχουν ενεργά στο μετριασμό των εκπομπών του θερμοκηπίου και στην αντιμετώπιση της κλιματικής αλλαγής αλλά και η χώρα μας να συμμετάσχει ενεργά στο μακροπρόθεσμο αυτό όραμα της παγκόσμιας κοινότητας. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε. Το λόγο έχει ο κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Ευχαριστώ κυρία Πρόεδρε. Κυρίες και κύριοι συνάδελφοι, κατ’ αρχήν ήθελα να πω ότι ήδη έπρεπε να είχαμε μεριμνήσει για αυτά τα θέματα, όχι μόνο η Ελλάδα αλλά όλες οι χώρες πριν στραφούμε στην συνθήκη αυτή έτσι ώστε να υπογράφονται χωρίς να χρειάζεται εν τέλει να υπογράφονται τέτοιες συμφωνίες οι οποίες βέβαια δεν χωράει αμφιβολία μόνο θετικές επιδράσεις έχουν. Σε αυτό το θέμα βέβαια δεν έχει την ευθύνη μόνο η Ελλάδα, όλοι μαζί και όλος ο πλανήτης πρέπει να μεριμνήσει για το περιβάλλον για να αλλάξουμε αυτό το δυσμενές κλίμα που υπάρχει. Με την εν λόγω συμφωνία δεσμευόμαστε να περιορίσουμε σε χαμηλά επίπεδα στους 1,5 C την αύξηση της θερμοκρασίας του πλανήτη ενώ επίσης γίνεται προσπάθεια μείωσης των εκπομπών των αερίων του θερμοκηπίου με βοήθεια προς τις επιχειρήσεις καθιστώντας τις χρηματικές ροές συμβατές με την κατεύθυνση της ανάπτυξης χαμηλών εκπομπών αερίου του θερμοκηπίου και της ανθεκτικότητας στην κλιματική αλλαγή. Άρα εστιάζουμε σε δύο τομείς, στο περιβάλλον και στην οικονομία. Με την αλλαγή πηγών ενέργειας και συγκεκριμένα με τη χρήση ανανεώσιμων πηγών που θα δώσει ώθηση όχι μόνο στην οικονομία της Ευρώπης αλλά και της Ελλάδας.

Για την Ελλάδα είναι πολύ ελπιδοφόρα αυτή η συμφωνία και είναι στο χέρι μας να γίνουμε επιτέλους πρωτοπόροι σε κάτι στην Ευρώπη. Διαθέτουμε πλούσιες ανανεώσιμες πηγές ενέργειας και με την τεχνογνωσία που θα λάβουμε από κάποιες άλλες χώρες όπως είναι η Γερμανία π.χ. θα μπορέσουμε να βοηθήσουμε το περιβάλλον μας και κατά συνέπεια και τις ζωές μας. Δεν βοηθάμε όμως μόνο όπως είπα και πριν το φυσικό αλλά και το οικονομικό μας περιβάλλον αφού με τη σωστή διαχείριση και την κατάλληλη στήριξη των επιχειρήσεων από το κράτος και την Ε.Ε. όχι μόνο θα δημιουργηθούν νέες θέσεις εργασίας αλλά θα μειωθεί και το κόστος λειτουργίας των υφιστάμενων επιχειρήσεων και αυτών που θα δημιουργηθούν. Αυτό είναι πολύ σημαντικό, ειδικότερα αν λάβουμε υπόψη τους δυσβάσταχτους φόρους που επιβάλλει αυτή την στιγμή η κυβέρνηση σε όλες τις επιχειρήσεις.

Οι επιχειρηματικές ευκαιρίες θα είναι πάρα πολλές και θα πρέπει να ετοιμαστεί η Κυβέρνηση να εφοδιάσει με τις κατάλληλες γνώσεις και την κατάλληλη ενημέρωση όλους όσους ενδιαφέρονται και επιπρόσθετα να υπάρχει ετοιμότητα για κάθε θέμα που μπορεί να προκύψει πάνω σε αυτήν τη συμφωνία. Χωρίς αμφιβολία ο κύριος σκοπός της Συμφωνίας είναι να προστατευθεί το περιβάλλον μας, τον πλανήτη στον οποίο ζούμε πρέπει να το προστατεύσουμε. Έτσι λοιπόν πρέπει η Κυβέρνηση, αλλά και όλοι μας εδώ και το τονίζω αυτό, γιατί εμείς πρέπει πρώτα να αλλάξουμε τον τρόπο ζωής μας. Για παράδειγμα μικρές αλλαγές μπορούν να κάνουν την μεγαλύτερη αλλαγή, όπως το να σταματήσουμε να χρησιμοποιούμε τόσο πολύ το αυτοκίνητο, να πετάμε τα σκουπίδια στους κάδους και άλλες τέτοιες συνήθεις οι οποίες θα βοηθήσουν προς αυτή την κατεύθυνση.

Πρέπει να αυξήσουμε οπωσδήποτε τη δενδροφύτευση και να βοηθήσουμε το περιβάλλον με όσα μέσα διαθέτουμε. Με αυτό τον τρόπο λοιπόν θα είμαστε συνεπείς και απέναντι στη Συμφωνία που υπογράψαμε και θα μπορέσουμε να κατακτήσουμε τελικά το στόχο. Αλλά, ακόμη ένας μεγάλος στόχος που πρέπει να βάλλουμε, είναι η αλλαγή νοοτροπίας -επιτέλους- του Έλληνα, που δυστυχώς η περιβαλλοντική παιδεία μας δεν είναι αυτή που θα έπρεπε να έχουμε και επομένως μέσω του εκπαιδευτικού συστήματος και γενικότερα της παιδείας που παρέχεται στον Έλληνα, πρέπει άμεσα να γίνει -όσο το δυνατόν βέβαια πιο γρήγορα γίνεται- η αλλαγή της νοοτροπίας μας.

Το κράτος λοιπόν από τη μεριά του με βάση τη Συμφωνία θα διαχειρίζεται μεγάλα χρηματικά ποσά για την αντιμετώπιση της κλιματικής αλλαγής και θα πρέπει έγκαιρα με τον σωστό σχεδιασμό να κάνει τις σωστές δράσεις έτσι ώστε να εκμεταλλευτούμε αυτά τα χρήματα για να καλυτερεύσει η ζωή των Ελλήνων πολιτών. Ένα πολύ σημαντικό θέμα για μένα είναι ο εκσυγχρονισμός των Μέσων Μαζικής Μεταφοράς, έτσι ώστε να εκπέμπουν λιγότερους ρύπους, έως και καθόλου εάν γίνεται, και αυτό πρέπει να γίνει άμεσα. Θέλω να πιστεύω η συνεργασία μας με την Ε.Ε. θα είναι καλή και δεν θα είμαστε για ακόμη μια φορά ουραγοί σε όλες τις αλλαγές.

Και για να μη συμβεί αυτό, σας καλώ να μην αντιμετωπίζεται αυτό το θέμα με προχειρότητα και χωρίς οργάνωση όπως συμβαίνει δυστυχώς με πολλά άλλα θέματα. Τέλος, βλέπουμε ότι η συμφωνία καλωσορίστηκε από τις χώρες, αφού έχουν υπογράψει σχεδόν όλες και μένει η επικύρωσή τους μόνο από τα Κοινοβούλια τους. Ελπίζουμε ότι με αυτή τη συμφωνία εκτός από τη βελτίωση του κλίματος, θα μπορέσουμε να αδράξουμε την ευκαιρία και να καλυτερεύσει την κατάσταση που επικρατεί στη χώρα μας. Εμείς ως Ένωση Κεντρώων είμαστε θετικοί και θα το υπερψηφίσουμε. Ευχαριστώ πολύ.

Στο σημείο αυτό, η Πρόεδρος της Επιτροπής, προχώρησε στη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Μίμης, Ζεϊμπέκ Χουσεΐν, Θεοπεφτάτου Αφροδίτη, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Παπαδόπουλος Νίκος, Ριζούλης Ανδρέας, Σαντορινιός Νεκτάριος, Βαρδάκης Σωκράτης, Σηφάκης Γιάννης, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Τριανταφυλλίδης Αλέξανδρος, Ανδριανός Ιωάννης, Αραμπατζή Φωτεινή, Αυγενάκης Ελευθέριος, Ασημακοπούλου Άννα - Μισέλ, Βλάχος Γεώργιος, Καραμανλής Αχ. Κωνσταντίνος, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κεφαλογιάννη Όλγα, Μηταράκης Παναγιώτης (Νότης), Σκρέκας Κωνσταντίνος, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Συντυχάκης Εμμανουήλ, Μανωλάκου Διαμάντω, Μωραΐτης Νικόλαος, Αμυράς Γεώργιος, Μάρκου Αικατερίνη, Κατσίκης Κωνσταντίνος, Λαζαρίδης Γεώργιος και Μεγαλομύστακας Αναστάσιος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε για τον κ. Μεγαλομύστακα, έχουν εγγραφεί τρεις συνάδελφοι, τους οποίους θα παρακαλούσα να πάρουν το λόγο για 3 με 4 λεπτά, γιατί έχουμε και το δεύτερο θέμα. Θα περιμένουμε μετά και απαντήσεις συγκεκριμένες από τον κ. Υπουργό. Το λόγο έχει ο κ. Παπαδόπουλος.

ΝΙΚΟΣ ΠΑΠΑΔΟΠΟΥΛΟΣ: Ευχαριστώ πολύ κυρία Πρόεδρε, καταρχήν μιλάμε για κλιματική αλλαγή σε ένα θεωρητικό επίπεδο, αλλά στην πράξη, ήδη την βλέπουμε την κλιματική αλλαγή, έχουμε τα αποτελέσματά της. Δεν υπάρχουν σύνορα που θα κρατήσουν τις κλιματικές αλλαγές πέρα από τη χώρα μας, άρα, οι συνέπειες για το αν θα συμμορφωθούμε εμείς μόνο και οι άλλοι δεν θα συμμορφωθούν, το πρόβλημα θα υπάρχει, είναι γενικότερο. Θα ήθελα όμως να βάλω ορισμένα ζητήματα τα οποία σήμερα επηρεάζουν την αγροτική παραγωγή, όπως για παράδειγμα έχουμε άκαιρες θερμοκρασίες, όπου παρουσιάστηκε το φαινόμενο να έχουμε μεγάλες θερμοκρασίες το χειμώνα με την μεταβολή της καρπόπτωση της παραγωγικής διαδικασίας, πράγμα που σημαίνει μείωση της παραγωγής.

Δεύτερον, έχουμε το εξής πάλι φαινόμενο, στα παραγωγικά δέντρα, δεν κοιμούνται το χειμώνα, γιατί θα πρέπει να κοιμηθούνε και αυτό σημαίνει ότι αν έχουμε ζεστό χειμώνα όπου ανθίζουν τα δέντρα, με αποτέλεσμα πάλι τη μείωση της παραγωγής αλλά και την ανθεκτικότητα του δέντρου ως προς τη μακροζωία του. Παρουσιάστηκε και πέρυσι το φαινόμενο να έχουμε από το τέλος Αυγούστου, ως το Σεπτέμβριο αυξημένη θερμοκρασία πάνω από 30 βαθμούς και τα σταφύλια σταμάτησαν να δημιουργούν το μετά-χρωματισμό της ρώγας από πράσινο σε κίτρινο και άρα χάσανε και αυτά την αξία τους. Η αγροτική παραγωγή υφίσταται τις κλιματικές αλλαγές. Εκείνο που θα έλεγα κ. Υπουργέ, δεν ξέρω εάν η Ε.Ε. βοηθήσει να έχουμε ένα ταμείο, για να μπορούμε να αποζημιώσουμε αυτές τις ιστορίες.

Ο ΕΛΓΑ σήμερα, δεν μπορεί όπως είναι δομημένος να ασφαλίζει αυτές τις παραγωγές. Και για να το κάνει όμως, πάμε και στην περίπτωση που θέλουμε να το κάνει, πρέπει να κάνει αναλογιστικές μελέτες, να δει τι ακριβώς είναι και που θα πάει για να αλλάξει τον κανονισμό του και να πάει να κάνει αυτήν την αρχή να αποζημιώνει. Καταλαβαίνουμε ότι είναι τεράστιο το πρόβλημα που αντιμετωπίζουμε. Ήδη το αντιμετωπίζουμε τώρα με τα φρούτα και τα δέντρα και αν υπάρχει και εσείς έχετε κάποιο ταμείο που μπορείτε να συνεισφέρετε λόγω κλιματικής αλλαγής, θα προτιμούσαμε αν και δεν ξέρω τα οικονομικά σας που βρίσκονται, 15 με 20 εκατομμύρια τα οποία τα έχει ανάγκη η αγροτική παραγωγή για να ασφαλιστεί.

Ο ΕΛΓΑ, αυτή τη στιγμή δεν του φτάνουν και δεν μπορεί αντικειμενικά να αποζημιώσει αυτές τις παραγωγές. Νομίζω, ότι η Ε.Ε. πρέπει να το δει, πρέπει να κάνουμε ένα ταμείο, το οποίο να χρηματοδοτεί ή να αποζημιώνει τέτοιες προτάσεις. Αυτά ήθελα να πω και ειδικά το πρόβλημα στην αγροτική παραγωγή είναι οξυμένο και το πληρώνουμε. Άρα, σε οποιουσδήποτε προϋπολογισμούς κάνουμε θα πρέπει να βάζουμε ήδη την μείωση της αγροτικής παραγωγής. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Αραχωβίτης.

ΣΤΑΥΡΟΣ ΑΡΑΧΩΒΙΤΗΣ: Ευχαριστώ, κυρία Πρόεδρε. Η κύρωση της «Συμφωνίας των Παρισίων», απ' ό,τι φαίνεται βρίσκει σύμφωνους όλες τις πτέρυγες, όλους τους παρισταμένους και όλοι αναγνωρίζουν, εκτός του Κ.Κ.Ε. που για δικούς του λόγους θέτει ζητήματα, φαίνεται ότι όλοι αναγνωρίζουν τη σπουδαιότητα των κλιματικών αλλαγών που συντελούνται. Εγώ θα ήθελα να εστιάσω λίγο στο άρθρο 8, όπου όπως αναφέρεται στο άρθρο 8 της συμφωνίας τα μέρη αναγνωρίζουν την σημασία της αποτροπής, της ελαχιστοποίησης και της αντιμετώπισης των απωλειών και των ζημιών που σχετίζονται με τις δυσμενείς επιπτώσεις κλιματικής αλλαγής, συμπεριλαμβανομένων των ακραίων καιρικών φαινομένων και των γεγονότων που εξελίσσονται με αργό ρυθμό.

Εδώ είναι δύο ζητήματα. Το ένα είναι τα ακραία καιρικά φαινόμενα, τα οποία στο πρόσφατο παρελθόν αντιμετώπισε η χώρα μας και τα φαινόμενα που εξελίσσονται με αργό ρυθμό. Φαινόμενα που εξελίσσονται με αργό ρυθμό, είναι αυτά που ανέφερε και ο συνάδελφος, ο κ. Παπαδόπουλος, όπως είναι η κακή καρπόδεση των δέντρων ή η υποβάθμιση των εδαφών λόγω διάβρωσης και ερημοποίησης. Είναι φαινόμενα, τα οποία σχετίζονται με την πρωτογενή παραγωγή και η συμφωνία δεν είναι τόσο δυναμική, ριζοσπαστική αν θέλετε, στην αντιμετώπιση αυτών των φαινομένων και των δύο κατηγοριών.

Στο σημείο 4, όπου αναφέρεται ότι κατά συνέπεια οι τομείς συνεργασίας και διευκόλυνσης για την ενίσχυση της συνεννόησης, της δράσης και της υποστήριξης που μπορεί να περιλαμβάνει, αναφέρεται και σε μια σειρά από ζητήματα όπως είναι η έγκαιρη προειδοποίηση, η ετοιμότητα σε καταστάσεις έκτακτης ανάγκης και τα λοιπά. Μέσα σε αυτά, που θεωρώ ότι είναι πρώτα βήματα, δεν φαίνεται μια δυναμική αντιμετώπισης αυτών των συνεπειών στο οποίο το ίδιο άρθρο συμφωνίας αναγνωρίζει τη σπουδαιότητα τους, δηλαδή τα έντονα καιρικά φαινόμενα και τα φαινόμενα τα οποία εξελίσσονται. Θεωρώ ότι τα βήματα είναι μεν προς τη σωστή κατεύθυνση, αλλά δειλά.

Εδώ, θα μπορούσε το Υπουργείο το δικό μας, η ελληνική κυβέρνηση, βασιζόμενη σε αυτά ακριβώς στην αναγκαιότητα και στην αναγνώριση των φαινομένων να προβεί πιο δυναμικά και ακριβώς πάνω σε αυτό να ωθήσει και την Ε.Ε. να ασχοληθεί πιο δυναμικά και πιο δραστικά στην αντιμετώπιση αυτών των φαινομένων. Αυτά τα φαινόμενα, δυστυχώς, είναι φαινόμενα που πλήττουν περισσότερο τις χώρες του ευρωπαϊκού νότου. Μια ιδέα, λοιπόν, θα ήταν στα πλαίσια της συνδιάσκεψης των νοτίων που πρόσφατα προκάλεσε ο Πρωθυπουργός να υπάρξει με επίκεντρο περισσότερο τα οικονομικά ζητήματα ή το προσφυγικό, να υπάρξει μια αντίστοιχη συνδιάσκεψη για φαινόμενα κλιματικής αλλαγής. Δηλαδή, οι χώρες του νότου θα μπορούσαν να συσπειρωθούν στα φαινόμενα και στις δράσεις αντιμετώπισης των φαινομένων αυτών. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Σηφάκης.

ΓΙΑΝΝΗΣ ΣΗΦΑΚΗΣ: Η Συμφωνία των Παρισίων για την αντιμετώπιση της Κτηματικής αλλαγής, της σημαντικότερης σύγχρονης επίλυσης, αποτελεί αδιαμφισβήτητα μια μεγάλη κατάκτηση της ανθρωπότητας, συνιστά εν δυνάμει ένα σημαντικό βήμα για τη βιώσιμη λύση, με δεδομένο ότι συμμετέχουν σε αυτή και οι μεγάλοι ρυπαντές, δηλαδή, οι Η.Π.Α. και η Κίνα. Ακόμα είναι πολύ σημαντικό, ότι η Ε.Ε. πρωταγωνίστησε, όπως και διαχρονικά πρωταγωνιστή στη μετάβαση της παγκόσμιας οικονομίας σε οικονομία χαμηλών εκπομπών άνθρακα. Με τη Συμφωνία αυτή αποστέλλεται ένα σημαντικό μήνυμα σε όλους, ότι πλέον η παγκόσμια μετάβαση σε καθαρές μορφές ενέργειας είναι επείγουσα ανάγκη και οι πόροι πρέπει να στραφούν από το ορυκτά καύσιμα.

Η επίτευξη των στόχων της Συμφωνίας, αποτελεί μια ανοικτή πρόκληση προς την παγκόσμια κοινότητα, την Ε.Ε., αλλά και τη χώρα μας και απαιτεί θεμελιώδεις αλλαγές στην τεχνολογία, στην ενέργεια, στην οικονομία και την κοινωνία στο σύνολό της, με την επιπλέον προώθηση των ανανεώσιμων πηγών ενέργειας, την βελτίωση της ενεργειακής απόδοσης, αλλά και επενδύσεις σε καινοτομία και εκσυγχρονισμό σε όλους τους τομείς της οικονομίας. Ήδη, η χώρα μας τον τελευταίο χρόνο έχει κάνει πέντε σημαντικά βήματα προς την κατεύθυνση αυτή.

Πρώτον, ενσωμάτωσε πρόσφατα την Οδηγία της Ε.Ε. για την ενεργειακή αποδοτικότητα στο κτιριακό δημόσιο και ιδιωτικό τομέα με δεσμευτικούς στόχους. Η εφαρμογή της οποίας μπορεί να συμβάλει πέρα από την αντιμετώπιση του φαινομένου τους κλιματικές αλλαγές, αλλά και στην άνοδο του οικοδομικού τομέα της οικονομίας που έχει υποστεί μεγάλη καθίζηση, ιδιαίτερα τα τελευταία χρόνια.

Δεύτερον, προχωράει το επιτυχημένο πρόγραμμα «Εξοικονομώ Κατ’ οίκον».

Τρίτον, πρόσφατα θεσμοθετήσαμε για το νέο καθεστώς στήριξης των Ανανεώσιμων Πηγών Ενεργείας, θέτοντας σαφείς στόχους για την περαιτέρω ανάπτυξή τους και με εξασφάλιση μακροπρόθεσμης βιωσιμότητας μέσω της συμμετοχής των Α.Π.Ε. σε διαγωνιστικές διαδικασίες.

Τέταρτον, παράλληλα με δεδομένη την ανάγκη σταδιακής μείωσης της χρήσης λιγνίτη, προκειμένου να εξασφαλιστεί η ευστάθεια του ηλεκτρικού συστήματος - γι' αυτό πρέπει να είναι σταδιακή - προχωρά το σταδιακό κλείσιμο, ιδιαίτερα των ρυπογόνων μονάδων λιγνιτικής παραγωγής και αντικατάστασή τους από λιγότερες ρυπογόνες με χρήση αντιρρυπαντικής τεχνολογίας.

Πέμπτον, έχει θεσμοθετήσει με πρόσφατο νομοσχέδιο τον θεσμό που θα επιβλέπει την τήρηση των στόχων για την κλιματική αλλαγή, το Εθνικό Συμβούλιο για την κλιματική αλλαγή ψηφίζοντας μαζί και το πρώτο εθνικό σχέδιο για την αντιμετώπισή της.

Φυσικά, χρειάζονται ακόμα πολλά βήματα, ιδιαίτερα στις μεταφορές, αλλά και σε άλλους τομείς που χρειάζεται να προσέξουμε πολύ. Η θεσμοθέτηση πιο συγκεκριμένων και πιο φιλόδοξων στόχων και σαφών χρονοδιαγραμμάτων για την επίτευξή τους, πρέπει να είναι το επόμενο βήμα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Δημητριάδης.

ΔΗΜΗΤΡΗΣ (ΜΙΜΗΣ) ΔΗΜΗΤΡΙΑΔΗΣ: Το γεγονός της Συμφωνίας των Παρισίων είναι ένα ιδιαίτερα σημαντικό γεγονός καταρχήν, για την παγκόσμια κοινότητα, η οποία συνέρχεται και συμφωνεί σε ένα κείμενο με ένα εξαιρετικά ενδιαφέρον οικολογικό πρόσημο, αλλά, ταυτόχρονα, δίνει και την τεχνολογική κατεύθυνση σε επίπεδο παραγωγικής διαδικασίας για το επόμενο του αιώνα μας. Με αυτή την έννοια έχει πάρα πολύ μεγάλη σημασία και τη χώρα μας να ακολουθήσει αυτά τα μοντέλα, βέβαια, έχει πάρα πολύ μεγάλη σημασία που το υιοθετήσαμε, αλλά μένει να αποδειχτεί στην πράξη, εάν είμαστε διατεθειμένοι - που πρέπει να είμαστε διατεθειμένοι - να αξιοποιήσουμε και να εμπεδώσουμε αυτή την πιθανότητα μιας νέας τεχνολογικής ανάπτυξης σε νέα κατεύθυνση, που είναι η καινοτομία και η τεχνολογία.

Αυτό που έχει ενδιαφέρον είναι να προσδιορίσουμε και να αντιληφθούμε, ότι ποια είναι, ταυτόχρονα, τα πεδία εκείνα χρηματοδότησης αυτής της προσπάθειας, από πού θα εξευρεθούν οι πόροι και θα πρέπει στην εξεύρεση αυτών των πόρων να συμμετέχει η χώρα μας. Επίσης, πρέπει να έχουμε υπόψη μας, ότι η κατεύθυνση των νέων τεχνολογιών και η μείωση των ρυπαντικών τεχνολογιών δεν σημαίνει εξάλειψη της ηλεκτροπαραγωγής από λιγνίτη, αλλά σημαίνει εκσυγχρονισμό της ηλεκτροπαραγωγής από λιγνίτη, σημαίνει εκσυγχρονισμό με βάση το νέο πεδίο ανταγωνισμού. Επίσης, κάτι που αφορά την περιοχή μας, το αναφέρω συνεχώς, αλλά θα εξακολουθήσω να το λέω, είναι πως σωστά και ορθά δουλεύουμε με ορίζοντα το 2050 για την κλιματική αλλαγή και τα δεινά που αυτή θα φέρει και προετοιμαζόμαστε για να την αντιμετωπίσουμε. Μόνο που σημαντικές περιβαλλοντολογικές αλλαγές με αφορμή την ήδη υπάρχουσα βιομηχανική παραγωγή, έχει επισυμβεί σε μια περιοχή της χώρας μας και αυτή είναι η περιοχή της Δυτικής Μακεδονίας, όπου είναι η εξόρυξη των λιγνιτών.

Θα έπρεπε να δούμε και να υιοθετήσουμε τη δυνατότητα και την πιθανότητα οι σημαντικές επεμβάσεις με ορίζοντα τις περιβαλλοντικές αποκαταστάσεις, που πρέπει να συντελεστούν σε αυτή την περιοχή και είναι ακριβώς το πνεύμα που έχει συμφωνήσει η Παγκόσμια Κοινότητα με ορίζοντα το 2050. Για να μην έχουμε -μια απλά υποκριτική σχέση- με αυτό το γεγονός, θα πρέπει, να υιοθετήσουμε αυτή την πιθανότητα και να την προστρέξουμε μέσα από τα νέα χρηματοδοτικά εργαλεία στα οποία φιλοδοξούμε να δημιουργήσουμε και να αλλάξουμε την ήδη υπάρχουσα περιβαλλοντική επιβάρυνση στην περιοχή της Δυτικής Μακεδονίας. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε. Τον λόγο έχει ο κ. Καρασμάνης για 3 λεπτά.

ΓΕΩΡΓΙΟΣ ΚΑΡΑΣΜΑΝΗΣ: Κυρία Πρόεδρε, ευχαριστώ πολύ. Όπως είδατε δεν ήταν στις προθέσεις μου, να μιλήσω, τελευταία στιγμή ζήτησα το λόγο, γιατί μου έδωσαν το ερέθισμα οι συνάδελφοι, που αναφέρθηκαν στις ζημιές, που προξενεί η κλιματική αλλαγή στις παραγωγές στον πρωτογενή τομέα. Πράγματι, έχουμε πολλές ζημιές στα δύο τελευταία χρόνια 2015 – 2016, ειδικότερα στην δεντροκαλλιέργεια από την ακαρπία, εξαιτίας αυτών των δυσμενών καιρικών δεδομένων, τα οποία, δυστυχώς, δεν καλύπτονται από πλευράς του ΕΛΓΑ. Γι' αυτό κι εγώ ως Υπουργός, είχα συμπεριλάβει στο νέο Πρόγραμμα Αγροτικής Ανάπτυξης 2014-2020, ένα ειδικό μέτρο με αρχικό προϋπολογισμό 10 εκατομμύρια και έπρεπε ταυτόχρονα να προσκομίσουμε μια μελέτη, η οποία θα αύξαινε το ποσοστό στα 200 εκατ.. Δυστυχώς, το μέτρο αυτό από τη σημερινή ηγεσία του Υπουργείου Αγροτικής Ανάπτυξης καταργήθηκε και έτσι χάθηκαν τα 200 εκατ..

Όμως προχθές η Ευρωπαϊκή Επιτροπή πήρε απόφαση και συστήνει στα κράτη-μέλη να δημιουργήσουν αυτό το μέτρο. Επομένως, δίνεται η ευκαιρία στην ηγεσία του Υπουργείου Αγροτικής Ανάπτυξης, να επαναφέρει αυτό το μέτρο -το ειδικό μέτρο- που είχα συμπεριλάβει στο Πρόγραμμα Αγροτικής Ανάπτυξης, ώστε να μπορέσουμε να αντιμετωπίσουμε αυτά τα καιρικά φαινόμενα. Επίσης, δίνει την ευκαιρία να ενεργοποιήσουμε το άρθρο 71 ν.4235, που ψηφίστηκε το Φεβρουάριο του 2014, που δίνει λύση στην ακαρπία. Με αυτά τα χρήματα θα μπορέσουμε να επιδοτήσουμε το ασφάλιστρο, που είναι λίγο ακριβό. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε πολύ. Άλλος συνάδελφος δεν είναι για τοποθέτηση. Θα ήθελα να ενημερώσω την Επιτροπή, πριν δώσω το λόγο στον κ. Υπουργό στον κ. Τσιρώνη, επειδή αναφέρθηκαν πολλά και ορθώς για την Αγροτική οικονομία σε σχέση με την αγροτική παραγωγή κ.λπ., ότι την Πέμπτη 6 Οκτωβρίου στις 10.15π.μ. αγαπητοί συνάδελφοι και συναδέλφισσες, θα έχουμε εδώ τον κ. Hogan τον Επίτροπο από την Ε.Ε., που θα υπάρχει ένα θέμα σε σχέση με την Κοινή Αγροτική Πολιτική και εκεί αυτά τα ζητήματα μπορούν να μπουν. Επίσης, μπορούμε και σαν Επιτροπή που συζήτησε και το θέμα της Συμφωνίας των Παρισίων, αν θέλετε, να βάλουμε συγκεκριμένες προτάσεις, οι οποίες ακούστηκαν σήμερα. Οπότε εκεί θα μπορέσουμε, να τοποθετηθούμε και για τα συγκεκριμένα. Δηλαδή κάθε κόμμα θα κάνει και μια σχετική παρέμβαση. Ο κ. Σαχινίδης, παρακαλώ.

ΙΩΑΝΝΗΣ ΣΑΧΙΝΙΔΗΣ: Κυρία Πρόεδρε, δεν θα πρέπει, όμως, να προσέξουμε να μην εκτεθούμε, δεν θα πρέπει να κάνουμε πρώτα, εμείς ως χώρα, να αλλάξουμε τον Κανονισμό του ΕΛΓΑ, -δεν έχει αλλάξει από το 2008-, οπότε τι να διεκδικήσουμε, αφού δεν συμπεριλαμβάνονται πολλές αποζημιώσεις στο βιβλίο Κανονισμού του ΕΛΓΑ. Θα πρέπει πρώτα εμείς να είμαστε εντάξει και μετά να θέσουμε ερωτήματα και τι μπορούμε να απαιτήσουμε. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το θέμα σήμερα είναι άλλο. Αυτά μπορούμε, όταν θα έχουμε τον Υπουργό Αγροτικής Ανάπτυξης εδώ, να τα συζητήσουμε αυτά τα θέματα, δεν είναι επί του παρόντος. Κύριε Καρασμάνη, τι αίτημα έχετε;

ΓΕΩΡΓΙΟΣ ΚΑΡΑΣΜΑΝΗΣ: Κυρία Πρόεδρε, να σας πω κάτι διευκρινιστικά. Αυτό δεν έχει καμία σχέση με την αλλαγή του Κανονισμού, αλλά είναι απόφαση της Ευρωπαϊκής Επιτροπής. Επομένως, υπάρχει λαμπρό πεδίο δόξης μπροστά μας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριοι συνάδελφοι, θα περάσουμε τώρα στο δεύτερο θέμα που αφορά την ενημέρωση των μελών της Επιτροπής, από τον Υπουργό Υποδομών, Μεταφορών και Δικτύων, κ. Χρήστο Σπίρτζη, σύμφωνα με το άρθρο 32 παρ. 9 του Κανονισμού της Βουλής, σχετικά με τη σύναψη σύμβασης κατασκευής έργου με τίτλο «Ολοκλήρωση κατασκευής της οδού Αγία Βαρβάρα – Απομαρμά (Χ.Θ.: 22+170–Χ.Θ.: 29+990)». Το λόγο έχει ο κ. Σπίρτζης.

ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων): Σύμφωνα με το άρθρο 32 παρ. 9 του Κανονισμού της Βουλής σχετικά με τη σύναψη σύμβασης για κάθε έργο με προϋπολογισμό πάνω από 20 εκατομμύρια ευρώ, θα σας ενημερώσουμε σχετικά με την τελική εξέλιξη της διαγωνιστικής διαδικασίας για την ανάθεση της κατασκευής του έργου ολοκλήρωσης του τμήματος Αγία Βαρβάρα – Απομαρμά. Ο προϋπολογισμός δημοπράτησης του έργου είναι 47 εκατ. ευρώ συμπεριλαμβανομένου του Φόρου Προστιθέμενης Αξίας. Ο διαγωνισμός για το έργο αυτό έγινε στις 9 Δεκεμβρίου του 2014. Στις 14 Ιανουαρίου του 2015 εγκρίθηκε το αποτέλεσμα του διαγωνισμού σύμφωνα με το οποίο ανάδοχος του έργου ήταν η εργοληπτική επιχείρηση «Κλέαρχος Ρούτσης Α.Ε.». Στη συνέχεια το Ελεγκτικό Συνέδριο αποφάνθηκε, ότι δεν κωλύεται η υπογραφή της σύμβασης (Πράξη 41/2015).

Στις 17 Απριλίου του 2015, όπως θυμάστε πολλοί από εσάς, το θέμα παρουσιάστηκε και συζητήθηκε ξανά στην Επιτροπή Παραγωγής και Εμπορίου της Βουλής, όπου πολλοί από εσάς συμμετείχαν τότε. Στη συνέχεια και στη φάση επανελέγχου των δικαιολογητικών του προσωρινού μειοδότη, προέκυψε πρόβλημα σχετικά με τη φορολογική ενημερότητα βάσει της οποίας εκδόθηκε η ενημερότητα πτυχίου, δηλαδή, εντοπίστηκε, ότι η φορολογική ενημερότητα της εταιρείας δεν ήταν γνήσια. Εξαιτίας, λοιπόν, αυτού του προβλήματος η απόφαση έγκρισης αποτελέσματος δεν κοινοποιήθηκε στον προσωρινό μειοδότη. Στις 14 Ιανουαρίου 2016 με απόφαση της Διεύθυνσης Μητρώων ανακλήθηκε η ενημερότητα πτυχίου της εργοληπτικής εταιρίας, που ήταν μειοδότρια, αναδρομικά από τις 29/4/2014.

Αυτό σημαίνει, ότι η συγκεκριμένη εταιρεία δεν είχε δικαίωμα συμμετοχής στο διαγωνισμό, που έγινε για την ανάθεση του υπόψη έργου. Την 1η Φεβρουαρίου 2016 η εν λόγω εταιρία κατέθεσε στο Διοικητικό Εφετείο Αθηνών αίτηση αναστολής εκτέλεσης της απόφασης της Διεύθυνσης Μητρώων του Υπουργείου. Στις 16 Φεβρουαρίου 2016 το Διοικητικό Εφετείο Αθηνών εξέδωσε απόφαση με την οποία απέρριψε την υποβληθείσα αίτηση αναστολής. Στις 16 Μαρτίου του 2016 υπογράφηκε η απόφαση, με την οποία ανακλήθηκε η προηγούμενη απόφαση έγκρισης του αποτελέσματος του διαγωνισμού, η οποία είχε εκδοθεί στις 14 Ιανουαρίου του 2014 και η εκτέλεση του έργου ανατέθηκε στην εργοληπτική κοινοπραξία «ΕΡΕΤΒΟ Α.Ε. – ΕΚΤΕΡ Α.Ε. – ΔΟΜΙΚΗ ΚΡΗΤΗΣ Α.Ε.», που ήταν η δεύτερη κατά σειρά μειοδότρια στο διαγωνισμό.

Σύμφωνα με το από 22 Δεκεμβρίου του 2014 πρακτικό της Επιτροπής Διαγωνισμού, η ανωτέρω κοινοπραξία προσέφερε μέση τεκμαρτή έκπτωση 35,45% με συνολικό ποσό σύμβασης 30.346.000 ευρώ συμπεριλαμβανομένου του Φ.Π.Α.. Με την υπ’ αριθμό 118/2016 Πράξη του πέμπτου κλιμακίου του Ελεγκτικού Συνεδρίου πιστοποιήθηκε, ότι δεν κωλύεται η υπογραφή του σχεδίου της σύμβασης του έργου με την εν λόγω κοινοπραξία. Στις 11 Μαΐου του 2016 κατατέθηκε προδικαστική προσφυγή της πρώτης μειοδότριας εταιρίας «Κλέαρχος Ρούτσης Α.Ε.» με την οποία ζητήθηκε η κατάργηση της απόφασης που αφορά στην ανάθεση του έργου. Η εν λόγω προδικαστική προσφυγή υποβλήθηκε εκπρόθεσμα και απορρίφθηκε.

Στις 24 Μαΐου 2016 κατατέθηκε, από την ίδια εταιρεία, στο Ελεγκτικό Συνέδριο, αίτηση ανάκλησης της πράξης του πέμπτου κλιμακίου του Ελεγκτικού Συνεδρίου. Στις 7 Ιουνίου 2016 η εταιρία ΚΛΕΑΡΧΟΣ ΡΟΥΤΣΗΣ γνωστοποίησε ότι άσκησε ενώπιον του Συμβουλίου της Επικρατείας αίτηση ασφαλιστικών μέτρων κατά της απόρριψης της προδικαστικής προσφυγής και κατά της απόφασης της αρμόδιας διεύθυνσης του Υπουργείου. Στις 28 Ιουνίου 2016 κοινοποιήθηκε από την εταιρία «ΚΛΕΑΡΧΟΣ ΡΟΥΤΣΗΣ» δήλωση παραίτησης από την αίτηση ασφαλιστικών μέτρων, που είχε καταθέσει στο Συμβούλιο Επικρατείας, καθώς και δήλωση παραίτησης από την αίτηση ανάκλησης, που είχε υποβάλει στο Ελεγκτικό Συνέδριο. Στις 12 Αυγούστου 2016 η κοινοπραξία «ΕΡΕΤΒΟ Α.Ε. – ΕΚΤΕΡ Α.Ε. – ΔΟΜΙΚΗ ΚΡΗΤΗΣ Α.Ε.» υπέβαλε τα επικαιροποιημένα δικαιολογητικά συμμετοχής για έλεγχο. Από τον έλεγχο των δικαιολογητικών δεν διαπιστώθηκε πρόβλημα. Την 1η Σεπτεμβρίου η αρμόδια διαχειριστική αρχή διατύπωσε τη σύμφωνη γνώμη για την υπογραφή της συμβάσεως.

Επομένως, με βάση τα παραπάνω, έχουν ολοκληρωθεί επιτυχώς όλα τα προβλεπόμενα στάδιο για την υπογραφή της σύμβασης για το συζητούμενο έργο. Τελειώνοντας την ενημέρωση, θα πω συνοπτικά για το συζητούμενο έργο τα εξής. Η εργολαβία με τίτλο «Ολοκλήρωση τμήματος Αγία Βαρβάρα – Απομαρμά», για την οποία θα υπογραφεί η σύμβαση, αποτελεί την τρίτη κατά σειρά, που θα εκτελεστεί για την ολοκλήρωση του οδικού τμήματος Αγία Βαρβάρα – Άγιοι Δέκα του κάθετου άξονα Ηράκλειο - Μεσσαρά του νομού Ηρακλείου. Το οδικό τμήμα έχει συνολικό μήκος 15,7 χιλιόμετρα, από αυτά έχουν ήδη ολοκληρωθεί τα 7,9 χιλιόμετρα με την πρώτη εργολαβία, ενώ με την παρούσα τρίτη εργολαβία θα ολοκληρωθούν τα υπόλοιπα 7,8 χιλιόμετρα, τα οποία δεν ολοκληρώθηκαν με τη δεύτερη εργολαβία.

Συγκεκριμένα, το αντικείμενο του έργου εκτείνεται από τη χιλιομετρική θέση 22+170, που είναι η αρχή του έργου, έως τη χιλιομετρική θέση 29+994. Περιλαμβάνει, τόσο την αποπεράτωση των εργασιών διαφόρων υποτμημάτων, που είχαν ήδη ξεκινήσει, στα πλαίσια της προηγούμενης εργολαβίας, όσο και νέες εργασίες σε υποτμήματα, που είτε δεν περιλαμβάνονταν στην προγενέστερη εργολαβία είτε νέες εργασίες, που υπαγορεύτηκαν από νέες γεωτεχνικές έρευνες και μελέτες, που έγιναν κατά τη διάρκεια της κατασκευής. Ο συμβατικός χρόνος ολοκλήρωσης των εργασιών είναι 30 μήνες. Η οικονομική προσφορά του μειοδότη είναι 30.346.857 ευρώ. Πιστεύω, ότι δεν χρειάζεται να καταθέσω άλλα στοιχεία, θέλω, όμως, να κάνω δύο σχόλια.

Αυτό, είναι ένα έργο, το οποίο δόθηκε με τρεις εργολαβίες από προηγούμενες κυβερνήσεις, όπου έγιναν και οι δημοπρασίες. Ερωτώ, όσους κατηγορούν, ιδιαιτέρως από το ΠΑ.ΣΟ.Κ. και τη Ν.Δ., είναι κατάτμηση, αυτό και δεν είναι το Πάτρα - Πύργος ή το ανάποδο; Είναι νόμιμο ή είναι παράνομο; Δεύτερον, ποιες είναι οι πολιτικές ευθύνες, θα πάμε και στις διαχειριστικές, όταν έχουμε ένα τέτοιο θεσμικό πλαίσιο, που ενώ έχει γίνει ένας μειοδοτικός διαγωνισμός, που σε άλλους μας κατηγορούν, επιτρέπει να γίνει η ανάθεση 2,5 χρόνια μετά, γιατί υπήρχε ένας εργολήπτης, ο οποίος είχε – να μην πούμε πλαστή - μη σύννομη φορολογική ενημερότητα; Είναι τέτοια τα στάδια - και στο προηγούμενο στάδιο - που όποιος Υπουργός και να περάσει δεν μπορεί να αναθέσει, για να τελειώνουμε με τις λάσπες που πετιούνται δεξιά και αριστερά, σε κανέναν, εάν δεν είναι σύμφωνα με το γράμμα του νόμου, όταν έχεις τόσα στάδια, αλλά την ίδια στιγμή δεν μπορεί τα στάδια αυτά να είναι τόσο χρονοβόρα, για να γίνει ένα έργο, που πραγματικά θα δώσει ανάπτυξη στην Κρήτη, όχι μόνο για την εκτέλεση του έργου, αλλά γι' αυτό που θα γίνεται στη συνέχεια. Η Μεσσαρά, όπως γνωρίζετε, είναι μια περιοχή της Κρήτης που έχει ένα πολύ μεγάλο παραγωγικό κομμάτι, το έργο πρέπει να γίνει, έπρεπε να έχει γίνει εδώ και πάρα πολλά χρόνια, και το έργο αυτό, με ευθύνη όσων το διαχειρίστηκαν, έχει πάρει αυτή τη μορφή.

ΓΕΩΡΓΙΟΣ ΚΑΡΑΣΜΑΝΗΣ: Από ποιο πρόγραμμα χρηματοδοτείται;

ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων): Η χρηματοδότηση του έργου θα γίνει από τη ΣΑΕ 071/8 κατά προτεραιότητα και δεν θα υπάρξει κανένα απολύτως πρόβλημα.

ΓΕΩΡΓΙΟΣ ΚΑΡΑΣΜΑΝΗΣ: Από ποιο πρόγραμμα;

ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων): Από το Πρόγραμμα Δημοσίων Επενδύσεων (ΠΔΕ). Είχαμε δεσμευτεί για αυτό, επειδή όμως πέρασε η ημερομηνία θα καλυφθεί από το ΠΔΕ, όπως είχαμε δεσμευτεί και στον λαό της Κρήτης και στο Κοινοβούλιο. Για να δώσω μια διευκρίνιση, η περίοδος επιλεξιμότητας των δαπανών για το ΕΣΠΑ ήταν 31/12/2015. Με αυτές τις διαδικασίες, προφανώς πέρασε η ημερομηνία και είναι άλλος ένας λόγος που δικαιολογεί πώς χάνουμε λεφτά που πρέπει να απορροφηθούν.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Καραμανλής.

ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ: Κύριε Υπουργέ, θα ήθελα να κάνω ένα σχόλιο σχετικά με αυτό που είπατε. Καταλαβαίνω ότι το έργο αυτό ήταν αρκετά πολύπλοκο και δέχομαι ότι σε προηγούμενες Κυβερνήσεις έγιναν λάθη. Εδώ πέρα, όμως, πρέπει να πούμε ότι επί ενάμιση χρόνο που είστε στην εξουσία, με όλα τα προβλήματα που έχουν δημιουργηθεί στη διακυβέρνηση, καθυστερήσατε και εσείς το έργο. Αντί, όμως, να ρίχνουμε λάσπη ο ένας στον άλλο -που δεν θέλουμε να το κάνουμε αυτό- το ζήτημα είναι να γίνει το έργο.

Όσον αφορά στο σχόλιο για την κατάτμηση έχω μια ερώτηση, ίσως ρητορική. Ας μην συγκρίνουμε ανόμοια πράγματα. Αυτό το έργο είναι ένα έργο το οποίο είναι από το ΠΔΕ, είναι ένα μικρό έργο σε σχέση με τον προϋπολογισμό και αν θέλετε, εδώ, επειδή ο αρχικός ανάδοχος είχε δώσει έκπτωση 35,82% και τελικά δεν εκτέλεσε το έργο θα σας θέσω και το εξής ερώτημα το οποίο νομίζω είναι οφθαλμοφανές. Ξέρετε πολλές φορές έρχεται ένας ανάδοχος και δίνει μια πάρα πολύ μεγάλη έκπτωση και όλοι πανηγυρίζουμε και λέμε «καταφέραμε και πήραμε έκπτωση 55%». Πολλές φορές, όμως, το έργο αυτό καταλήγει να είναι πολύ πιο ακριβό ή να μην γίνεται, όπως σε αυτήν την περίπτωση.

Άρα, τελικά το ζήτημα, κύριε Υπουργέ -νομίζω ότι θα συμφωνήσετε μαζί μου- δεν είναι να βλέπουμε πόση έκπτωση πήραμε, όπως παραδείγματος χάριν στο έργο Πάτρα-Πύργος που ήταν 55%, αλλά να δούμε κατά πόσο το έργο αυτό θα ολοκληρωθεί, πώς θα ολοκληρωθεί και αν θα υπάρχουν συμπληρωματικές Συμβάσεις. Επειδή, είστε άνθρωπος που ήσαστε και Πρόεδρος του ΟΤΕ τόσα χρόνια και γνωρίζετε τα έργα, ξέρετε ότι τα έργα αυτά έχουν μια πολύ μεγάλη διάρκεια. Άλλος τα σχεδιάζει, άλλος τα υλοποιεί και άλλος τα εγκαινιάζει, οπότε θεωρώ ότι αυτά τα δύο πράγματα πρέπει να τα βάλουμε σε μια σειρά.

ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων): Η έκπτωση όντως ήταν 35,82%. Η δεύτερη είναι 35,45%, αλλά όπως θα σας ενημερώσουν και οι Υπηρεσιακοί, δεν είναι μεγάλη διαφορά. Πρώτον, δεν είναι ένα μικρό έργο. Στην αρχή έγινε σε δυο τμήματα τα οποία δεν μπόρεσαν να ολοκληρωθούν -όχι λόγω της έκπτωσης, κατά τη γνώμη μου. Θα σας αναφέρω τις παθογένειες, γιατί θέλω να είμαστε πολύ ειλικρινείς στην Αίθουσα. Επομένως, αλλού πρέπει να αναζητήσουμε τις ευθύνες και αυτές είναι στις πάγιες παθογένειες των δημοσίων έργων τις όποιες πιστεύω ότι θεραπεύουμε και με τον νόμο που ψηφίσατε πολλές πτέρυγες της Βουλής και με το σχέδιο νόμου που βγήκε χτες σε διαβούλευση.

Οι παθογένειες είναι οι κακές μελέτες και εκεί πρέπει να γίνει η αυτοκριτική σας, κ. Καραμανλή, καθώς και του ΠΑΣΟΚ, όταν καταργήσατε στις προηγούμενες Κυβερνήσεις και θέσατε να μπορούν να γίνουν εκπτώσεις στις μελέτες που έχουν φτάσει στο 90%. Άρα έχουμε κακή ποιότητα μελετών. Έχουμε παθογένειες στο σύστημα τιμολόγησης των έργων -που είναι πλασματικοί οι προϋπολογισμοί των δημοσίων έργων- και προβλέπουμε πώς θα γίνει παρατηρητήριο τιμών και θα έχουμε σύγχρονες τεχνικές προδιαγραφές για να έχουμε σωστούς προϋπολογισμούς.

Τα άλλα που είπατε ότι είναι κατάτμηση, δεν είναι κατάτμηση. Η Ευρωπαϊκή Οδηγία, όταν έχουμε ένα έργο, καθώς και η νομολογία που έχουμε , αυτό που θεωρεί κατάτμηση είναι να σπας με άλλες διαδικασίες, όχι με μειοδοτικούς διαγωνισμούς, αλλά με απευθείας αναθέσεις ή με πρόχειρους διαγωνισμούς, για να υλοποιήσεις ένα έργο. Όχι, όμως, να λες ότι ένα έργο θα υλοποιηθεί με πολλαπλές διαγωνιστικές διαδικασίες, άρα να ανεβάσω τον ανταγωνισμό. Ίσα- ίσα που η Οδηγία και το προβλέπει και το προωθεί αυτό. Το λέω για όσους είναι κακοπροαίρετοι. Εγώ δεν είμαι και το δηλώνω από τώρα και η κυβέρνηση, ότι είμαστε υπέρ των πολλών, μικρών και μικρομεσαίων διαγωνισμών, για να μπορούν να δουλέψουν και μικρότερες εταιρίες από τις 6 μεγάλες ή τις 30 μικρομέγαλες στη χώρα. Επίσης, συμφωνώ ότι πρέπει να σταματήσει η λάσπη και ο λαϊκισμός. Εγώ δεν τα είπα αυτά, για να ψάξω όποιον έβγαλε δύο διαγωνιστικές διαδικασίες, αλλά για να δούμε σε αντιπαράθεση του σήμερα και της κριτικής που γίνεται σε εμάς - κακοπροαίρετα, θα έλεγα - με αυτό που έχει ήδη υλοποιηθεί.

Στα υπόλοιπα συμφωνούμε. Αν δείτε στο σχέδιο νόμου που είναι υπό διαβούλευση και βγήκε χθες, προβλέπεται επιτέλους διεύθυνση στρατηγικού σχεδιασμού υποδομών και εγώ θα παρακαλούσα όλες τις πτέρυγες της Βουλής, να υπάρχει και αντίστοιχη επιτροπή, πάγια σ' αυτή την διεύθυνση, όπου θα εκπροσωπούνται τα κόμματα του κοινοβουλίου για να μπορούν να συμμετέχουν σε αυτό το σχεδιασμό, για τους λόγους που είπατε, γιατί άλλος σχεδιάζει ένα έργο, πιθανά άλλος να το υλοποιεί και άλλος να το εγκαινιάζει. Άρα, πρέπει να υπάρχει και μια συνέχεια στην ιεράρχηση των έργων των υποδομών, που θέλουμε ως χώρα να υλοποιήσουμε.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει ο κ. Αρβανιτίδης.

ΓΕΩΡΓΙΟΣ ΑΡΒΑΝΙΤΙΔΗΣ: Βεβαίως, το πώς κάποιος αναπτύσσει πολιτικό λόγο και δέχεται κριτική, είναι από αυτά που ο ίδιος πριν ανοίγεις το διάλογο. Όταν, λοιπόν, προκαλείς, προκαλείς. Οι παθογένειες των δημοσίων έργων είναι δεδομένες. Για παράδειγμα, πάρα πολλές φορές, μη έχοντας χρήματα σπρώχνεις ένα κομμάτι του έργου για να το εκτελέσεις, στη συνέχεια βρίσκεις χρήματα και όλα αυτά έχουν να κάνουν με τον προγραμματισμό και τις κλήσεις τελευταίας στιγμής, όπως συνήθως επιλέγουμε ως διοίκηση και αυτό συμβαίνει από το χαμηλότερο επίπεδο του δήμου μέχρι και το μεγαλύτερο επίπεδο, που αφορά την κυβέρνηση.

Εσείς βέβαια, δεν ανακαλύψατε το θέμα των δημοσίων έργων ως καινούργιο αντικείμενο για εσάς με την ιδιότητά σας ως Υπουργός. Είστε ο θεσμικός καθ' ύλη σύμβουλος - ήσασταν ως πρόεδρος του ΤΕΕ - της διοίκησης στα θέματα που αφορούν όλη αυτή τη διαδικασία και είχατε και πολλές ιδιότητες. Άρα, λοιπόν, ας χρησιμοποιήσετε αυτή την εμπειρία, ας κρατήσετε τα καλά της προηγούμενης περιόδου, που ήταν τεράστια, αλλάξαν την Ελλάδα, έφτιαξαν μεγάλα δημόσια έργα, ας παρουσιάσετε τα δικά σας δημόσια έργα και το αποτέλεσμα των δικών σας διαδικασιών και τότε να είστε σίγουρος και σίγουρη η κυβέρνηση, ότι οι κριτικές θα είναι διαφορετικές. Όσο φτύνετε το παρελθόν, τότε το σύντομο παρόν που διαμορφώνετε πολλές φορές και επειδή είναι χειρότερο, μην σας εκνευρίζουν οι κριτικές οι οποίες γίνονται. Ευχαριστώ.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει ο κ. Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ: Κύριε Υπουργέ, αυτό το έργο συζητιέται ή τουλάχιστον ξεκίνησαν να γίνονται οι πρώτες συζητήσεις και μελέτες, αν δεν κάνω λάθος, από το 1998. Δηλαδή, έχει πολλά χρόνια πίσω αυτή ιστορία. Αυτό, που τουλάχιστον εμείς γνωρίζουμε, είναι ότι η μελέτη ήταν εντελώς διαφορετική από αυτήν που τελικά επιλέχθηκε. Αυτό ανέβασε το κόστος του έργου - τον προϋπολογισμό και κατά συνέπεια και το κόστος του έργου - κατά πολύ. Προφανώς, οι ευθύνες των προηγούμενων κυβερνήσεων και της Ν.Δ. και του ΠΑ.ΣΟ.Κ., είναι φανερές. Προσέξτε, όχι γιατί απλά είναι η Ν.Δ. και το ΠΑ.ΣΟ.Κ., που πιθανά θα πει ο ΣΥΡΙΖΑ, αλλά γιατί αυτό το καθεστώς των δημοσίων συμβάσεων επιτρέπει υπερκοστολογήσεις, υπερδοσολογήσεις ενός έργου, πάντα γιατί το κριτήριο αυτών των έργων είναι το κέρδος των συγκεκριμένων κατασκευαστικών επιχειρηματικών ομίλων. Έχει μια σημασία να μας πείτε, τελικά σε σχέση με όλες αυτές τις αλλαγές, τι ζημία έχει επιφέρει στο δημόσιο αυτή η υπερκοστολόγηση αυτού του έργου, γιατί δεν δικαιολογείται. Το κόστος είναι δυσανάλογο της έκτασης του εύρους του συγκεκριμένου έργου. Αυτό θέλω να θέσω ως ερώτημα.

Σε τελική ανάλυση έτσι και αλλιώς είμαστε κατά όλης αυτής της διαδικασίας των δημόσιων συμβάσεων, γιατί θεωρούμε μελέτη, κατασκευή, διαχείριση πρέπει να εντάσσεται αποκλειστικά σε έναν ενιαίο κρατικό φορέα, που αυτός θα αναλαμβάνει την ιεράρχηση της κατασκευής μεγάλων έργων, την εκπόνηση κανονισμών και προδιαγραφών, την εκπόνηση ολοκληρωμένων και επικαιροποιημένων μελετών, γιατί το κριτήριο πρέπει να είναι η κάλυψη βασικών λαϊκών αναγκών. Βέβαια στην Κρήτη δεν είναι το μόνο έργο, βέβαια αυτό είναι σε εκκρεμότητα, αλλά είναι πάρα πολλές οι ανάγκες της Κρήτης. Γιατί λοιπόν δεν προχωρούν όλα αυτά τα έργα; Γιατί το κριτήριο προφανώς δεν είναι η κάλυψη των αναγκών ενός νησιού, αλλά το κριτήριο είναι πώς θα ιεραρχηθούν με βάση το προσδοκώμενο κέρδος των μεγάλων επιχειρηματικών κατασκευαστικών ομίλων. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε. Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ: Κύριε Υπουργέ, μας αναφέρατε ότι δεν πρέπει να είστε αντικείμενο κακοπροαίρετης κριτικής.

ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων): Όχι, κακοπροαίρετης κριτικής να είμαι, λάσπης να μην είμαι. Είναι άλλο το ένα και άλλο το άλλο. Η κακοπροαίρετη είναι μέσα στο παιχνίδι.

ΙΩΑΝΝΗΣ ΣΑΧΙΝΙΔΗΣ: Μας αναφέρατε κ. Υπουργέ, ότι η δεύτερη εργολαβία δεν ολοκλήρωσε το υπόλοιπο του έργου, μας εξηγήσατε το λόγο και είναι ότι δεν μπορούσε να έχει φορολογική ενημερότητα ο εργολάβος που ανέλαβε για δεύτερη φορά….

ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων): Στην τρίτη εργολαβία είναι αυτό.

ΙΩΑΝΝΗΣ ΣΑΧΙΝΙΔΗΣ: Ναι, δεν μας είπατε όμως αν ο προηγούμενος εργολάβος που δεν κατάφερε να αποπερατώσει το έργο, αν υπήρχαν ποινικές ρήτρες ή κάποιες κυρώσεις για τη μη πραγματοποίησή του; Εδώ έχουμε ένα φαινόμενο με τους μειοδοτικούς διαγωνισμούς, όπου πολλές φορές έχουμε, επιτρέψτε μου να χρησιμοποιήσω την έκφραση, μπροστινούς, μικρές κατασκευαστικές εταιρείες, οι οποίες από ότι φαίνεται στη διάρκεια είναι θυγατρικές μεγαλοεργολάβων, θα πω για παράδειγμα Μπόμπολας. Έχουμε παραδείγματα από τέτοια έργα, τα οποία τα ανέλαβαν με μικρό μειοδοτικό διαγωνισμό και επειδή είχαν ζημιές ή δεν μπόρεσαν να το αποπερατώσουν, όπως τα διόδια της Κορίνθου, το Ελληνικό Κράτος πληρώνει διαφυγόντα κέρδη. Αυτό δεν είναι παράλογο;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Αυτή δεν είναι ερώτηση. Σας παρακαλώ. Μιλήστε συγκεκριμένα για το έργο.

ΙΩΑΝΝΗΣ ΣΑΧΙΝΙΔΗΣ: Για το έργο μιλάμε. Πώς θα αποφευχθούν αυτά τα φαινόμενα. Δεν θέλω να αναφερθώ σε παλαιότερα γεγονότα, απλά κυρία Πρόεδρε το φέρνω σαν παράδειγμα προς αποφυγή. Υπάρχει από την πολιτεία μέριμνα να αποφύγουμε τέτοιου είδους φαινόμενα; Αυτή είναι η ερώτησή μου;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ: Μια διευκρινιστική ερώτηση. Ο πρώτος μειοδότης, λόγω του προβλήματος φορολογικής ενημερότητας κατέπεσε και αυτό έγινε διακριτό στη φάση του επανελέγχου. Σωστά;

ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων): Ναι.

ΓΕΩΡΓΙΟΣ ΑΜΥΡΑΣ: Θέλω να ρωτήσω στη φάση του αρχικού ελέγχου δεν φαινόταν αν είχε φορολογική ενημερότητα ή απείχαν πάρα πολλά χρόνια μεταξύ του πρώτου και δεύτερου σταδίου; Το δεύτερο είναι ολίγον τι και πολιτικό σχόλιο. Ξέρετε τι μου θυμίζει αυτό που περιγράψατε με τις παθογένειες του συστήματος των δημοσίων έργων; Τον διαγωνισμό για τα κανάλια. Βγαίνει ο Καλογρίτσας, μπαίνει ο Ιβάν. Γιατί βγαίνει ο Καλογρίτσας; Δεν είχε οριστεί ως οριστικός υπερθεματιστής;

ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων): Μ’ αρέσει η ερώτηση.

ΓΕΩΡΓΙΟΣ ΑΜΥΡΑΣ (Ειδικός Αγορητής από το ΠΟΤΑΜΙ): Αυτές οι παθογένειες που υπάρχουν στο σύστημα διαγωνισμού δημοσίων έργων, ανάγλυφα τις γευτήκαμε και στο διαγωνισμό για τις τηλεοπτικές άδειες. Το ίδιο πράγμα είναι. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ: Μια ακόμη ερώτηση μου είναι αν γνωρίζετε και τι μέτρα θα πάρετε για την επικινδυνότητα των δύο κόμβων στο συγκεκριμένο έργο, δηλαδή στο Καστέλι και από την άλλη πλευρά. Είναι κόμβοι καρμανιόλα. Επίσης, εκεί που τελειώνει στον Απομαρμά η δυνατότητα πρόσβασης των κατοίκων στα χωριά τους π.χ. Γέργερη, Πανασού κ.λπ..

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Σπίρτζης.

ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων): Καταρχάς, να σας ευχαριστήσω για τις ερωτήσεις σας. Κύριε Αρβανιτίδη, να σας ευχαριστήσω για τα καλά σας λόγια και να τα μεταφέρετε στους συναδέλφους βουλευτές του ΔΗΣΥ. Εγώ δεν πετροβολώ το ένδοξο παρελθόν της προοδευτικής παράταξης. Κάποιοι άλλοι το πετροβολούν που έχουν μείνει εκεί που είναι. Εγώ κάνω αυτό το σχόλιο και να το μεταφέρετε. Σε ό,τι αφορά τις ερωτήσεις που υποβάλλατε εσείς, ο κ. Συντυχάκης και ο κ. Αμυράς. Στο πρώτο τμήμα Άγια Βαρβάρα – Αγ. Δέκα ήταν συνολικό μήκος 15,7 χλμ. Είναι το χαρακτηριστικό παράδειγμα αποτυχίας του συστήματος παραγωγής δημοσίων έργων. Οι δύο αρχικές εργολαβίες δημοπρατήθηκαν ενώ το έργο ήταν εντελώς ανώριμο. Οι μελέτες ήταν ελλιπέστατες. Θεραπεύεται αυτό θεσμικά από αυτό που έκανε η Κυβέρνηση του ΣΥΡΙΖΑ; Θεραπεύεται. Θεσπίσαμε μελέτες εφαρμογής υποχρεωτικά και μάλιστα εγκεκριμένες πριν την έναρξη οποιασδήποτε εργολαβίας.

Ιδιαίτερα υπήρχε μεγάλη έλλειψη γεωτεχνικών ερευνών και μελετών ενώ η περιοχή κατασκευής των έργων ήταν απόλυτα προβληματική. Επίσης, οι συνάδελφοι από την υπηρεσία μου δίνουν ότι ο γεωμετρικός σχεδιασμός για τη χάραξη και τη διχοτομή είναι ίδιος και λόγω των γεωτεχνικών προβλημάτων και των κατολισθήσεων αυξήθηκε το κόστος. Άρα, αν είχαν γίνει σοβαρές γεωτεχνικές μελέτες στην αρχή και γενικότερα σοβαρές μελέτες δεν θα είχαμε αυτά τα προβλήματα. Συνεπώς αντιμετωπίζουμε το θέμα των μελετών. Στο προηγούμενο σχέδιο νόμου βάλαμε ότι ο μελετητής δεν ολοκληρώνει τις εργασίες του με την παράδοση της μελέτης, αλλά με την ολοκλήρωση του έργου. Άρα, έχει την ευθύνη να διορθώσει την μελέτη του σε αστοχίες, αλλιώς θα έχει άλλου είδους συνέπειες και όσον αφορά το επάγγελμα και όσον αφορά τις οικονομικές ευθύνες που έχει.

Επίσης, οι απαλλοτριώσεις δεν είχαν ολοκληρωθεί και δεν κάλυπταν όλη την έκταση που ήταν αναγκαία για την κατασκευή των έργων, συνεπώς τα αποτελέσματα ήταν εξαιρετικά αρνητικά. Το θεραπεύσαμε και βάλαμε ότι για να υπογραφεί σύμβαση θα πρέπει να έχουν ολοκληρωθεί οι απαλλοτριώσεις και οι απαιτούμενες αρχαιολογικές εργασίες. Γιατί δεν γινόντουσαν όλα αυτά τόσα χρόνια; Σας ρωτάω; Αν τώρα εδώ ακούσετε και τα νούμερα να τα μεταφέρετε στον κ. Κεγκέρογλου. Το αναφέρω ονομαστικά. Αν εδώ είναι μερικά δεκάδες εκατομμύρια, στους αυτοκινητόδρομους είναι δισεκατομμύρια και στις παραχωρήσεις το ότι δεν είχαν γίνει οι απαλλοτριώσεις και οι αρχαιολογικές εργασίες. Άρα, στο πρώτο τμήμα η αρχική σύμβαση ήταν 38.972.227 ευρώ. Η πρώτη συμπληρωματική σύμβαση -και αυτό να του μεταφέρετε - ήταν 16.205.557 ευρώ. Η δεύτερη συμπληρωματική σύμβαση ήταν 3. 156.795 ευρώ. Άρα, το σύνολο ήταν 58.334.000 ευρώ, με υπέρβαση 49%. Το τμήμα αυτό ολοκληρώθηκε αλλά δεν είναι σε χρήση.

Σε ό,τι αφορά το δεύτερο τμήμα, το οποίο είναι χειρότερο η αρχική σύμβαση είναι 41.425.000 ευρώ. Η πρώτη συμπληρωματική σύμβαση είναι 16.684.000 ευρώ. Άρα, το σύνολο είναι 58.000.000 ευρώ, με υπέρβαση 40%. Το τμήμα δεν ολοκληρώθηκε. Είναι ακόμα χειρότερο, διότι το πρώτο, τουλάχιστον, ολοκληρώθηκε. Γι’ αυτό δημοπρατήθηκε η τρίτη εργολαβία από την προηγούμενη κυβέρνηση και είναι αυτή που συζητάμε σήμερα. Το τελικό κόστος για τα 15,7 χιλιόμετρα, θα φτάσει τα 148 εκατομμύρια ευρώ, δεν είναι μικρό ποσό και έχοντας μαζί μου τους υπηρεσιακούς παράγοντες του Υπουργείου, μπορούν να σας ενημερώσουμε και για άλλα θέματα. Θα σας πω ό,τι το κόστος ανά χιλιόμετρο - χωρίς τις απαλλοτριώσεις - ανέρχεται σε 9.349.827 ευρώ και με τις απαλλοτριώσεις και τη μεταφορά δικτύων ανέρχεται στο ποσό των 10.231.002 ευρώ. Επίσης, θα ήθελα να δώσουμε συγχαρητήρια στους υπηρεσιακούς παράγοντες, γιατί είναι τόσο ακριβείς. Θα ήθελα να μου επιτρέψετε, κύριε Συντυχάκη, να σας απαντήσει ο κ. Μακρής και οι υπηρεσιακοί που παρίστανται σήμερα για την επικινδυνότητα των κόμβων, γιατί θα πρέπει να κατεβώ στην Ολομέλεια και γιατί είναι και πολύ πιο ειδική από εμένα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Υπουργέ, μπορούν να μας δώσουν κάποιες απαντήσεις οι υπηρεσιακοί παράγοντες, αλλά θα πρέπει να ενημερώσω το Σώμα ό,τι ήδη θα έπρεπε να είχαμε ψηφίσει την Κύρωση της Συμφωνίας, αλλά άλλαξε λίγο η διαδικασία της σημερινής συνεδρίασης, γιατί είχε μια υποχρέωση του κ. Υπουργός και δεν ήταν παρών.

ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων): Σε ό,τι αφορά το ερώτημα του κ. Αμυρά, για τον διαγωνισμό και τις παθογένειες. Θα ήθελα να ακούσετε, κύριε Αμυρά, πόσες λογικές υπερβάσεις και άλματα σκέψης κάνετε. Εδώ, είχαμε έναν διαγωνισμό από την προηγούμενη κυβέρνηση, που δεν εντοπίστηκε, εάν είναι γνήσια η φορολογική ενημερότητα. Δηλαδή, δεν διερευνήθηκε από την προηγούμενη κυβέρνηση η φορολογική ενημερότητα. Φταίει ο Υπουργός; Όχι. Φταίει η Επιτροπή; Θέλετε την γνώμη μου, γι' αυτό;

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): *Βεβαίως και θέλουμε τη γνώμη σας επί του ελέγχου…. (Ομιλεί εκτός μικροφώνου)*

ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων): Λάθος κάνετε, γιατί δεν μπορούμε να βάλουμε αυτούς τους ανθρώπους να κάνουν τον έλεγχο και όταν εγώ θα πάω πλαστή ενημερότητα, να έχουν την ανάλογη εμπειρία π.χ. από το Ι.Κ.Α. ή οποιαδήποτε άλλη υπηρεσία. Θα ήθελα σε αυτό το σημείο να με ακούσετε για λίγο: Γιατί αυτό που φταίει, είναι, ότι δεν υπήρχε ένα ηλεκτρονικό σύστημα που η μία δημόσια υπηρεσία που θα έχει πρόσβαση την άλλη π.χ. το Ι.Κ.Α. ή την Εφορία, για να μπορεί να τα ελέγχει όλα αυτά αυτόματα και γι' αυτό σας παρακαλώ πολύ να μπείτε στο σχέδιο νόμου που είναι σε διαβούλευση για να διαβάσετε και αυτό.

Σε ό,τι αφορά το δεύτερο θέμα, εάν το συγκρίνουμε με τις τηλεοπτικές άδειες. Δεν είχαμε τέτοια θέματα, γιατί αυτά τα θέματα κόπηκαν στην πρώτη φάση της διαγωνιστικής διαδικασίας και μιλάμε για τέτοιου είδους θέματα. Επειδή, όμως, κάνατε και συγκεκριμένη αναφορά στον κ. Καλογρίτσα, θα ήθελα να σας πω ό,τι ο κ. Καλογρίτσας δεν είχε πρόβλημα με την ασφαλιστική ή τη φορολογική του ενημερότητα, αλλά, γιατί ο κύριος Καλογρίτσας ζήτησε παράταση που δεν του δόθηκε και δεν κατέθεσε τα χρήματα, όπως όριζε ο διαγωνισμός, «και χαίρεται και αντίο». Εάν είχε κάποιο άλλο πρόβλημα, θα το έβλεπε ή η Πρωτοβάθμια Επιτροπή, όπως ορίζεται και όχι ο αρμόδιος Υπουργός, ή η Επιτροπή Ενστάσεων, γιατί ο ένας υποψήφιος καναλάρχης έχει κάνει ενστάσεις σε όλους τους άλλους, όπως αυτό το γνωρίζετε καλύτερα από εμένα. Βέβαια, εάν δεν βρει και εκεί κάποιος το δίκιο του, θα πάει στα αρμόδια Δικαστήρια και θα δικαιωθεί.

Επομένως, εμείς στέλνουμε ξανά ένα μήνυμα με την ευκαιρία της ερώτησής: Πρώτον, ότι ο διαγωνισμός είναι διαφανέστατος. Δεύτερον, ο διαγωνισμός θα ολοκληρωθεί και εγκυρότατα. Τρίτον, «δεν θα χαριστούμε ούτε στη μάνα μας» και ας χτυπάνε όσοι καναλάρχες θέλουν και όσοι πολιτικοί έχουν ταυτιστεί με αυτούς. Γιατί, είναι άλλο η πολιτική κριτική και η πολιτική αντιπαράθεση και είναι άλλο το σχέδιο που έχουν συγκεκριμένα συμφέροντα με συγκεκριμένα πολιτικά πρόσωπα, για να πέσει η Κυβέρνηση και να μην ολοκληρωθεί ο διαγωνισμός. Εμείς, δεν θα τους κάνουμε τη χάρη, ό,τι και να κάνουν.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ακούσαμε τον κ. Υπουργό.

ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων): Συγνώμη, δεν ολοκλήρωσα, γιατί ερωτήθηκα και δεν απάντησα στο ερώτημα, για τις ρήτρες και τις κυρώσεις.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καταρχάς, πρέπει να ενημερώσω το Σώμα ό,τι αυτό είναι ενημέρωση από τον κ. Υπουργό και αυτό είναι το πρώτο. Το δεύτερο θέμα, είναι, ότι κάποιες απαντήσεις δόθηκαν από τον κ. Υπουργό και σε ό,τι αφορά τις υπόλοιπες ερωτήσεις, μπορεί να δώσει τις απαντήσει ο υπηρεσιακός παράγοντας του Υπουργείου, ο κ. Μακρής.

ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων): Βεβαίως, μπορεί να δώσει κάποιες απαντήσεις, ο κ. Μακρής, αλλά και ο Πρόεδρος του Οργανισμού, είναι όλοι τους πολύ έμπειροι. Θα πρέπει να σας κάτι όμως σε ό,τι αφορά τις ρήτρες. Γι' αυτό το θέμα, πρέπει να σας πω ότι υπάρχουν ρήτρες, αλλά εξαρτάται από τις συμβάσεις που θα γίνουν, από τον διαγωνισμό, αλλά η εμπειρία μου, λέει και αυτά θα σας τα πουν και οι υπηρεσιακοί παράγοντες.

ΙΩΑΝΝΗΣ ΣΑΧΙΝΙΔΗΣ: Συγνώμη που σας διακόπτω, προφανώς υπάρχουν όμως και οι ποινικές ευθύνες από το ότι κατέθεσε πλαστή ενημερότητα; (ομιλεί εκτός μικροφώνου)

ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων): Αυτό θα το δουν τα αρμόδια όργανα. Έχει ήδη παραπεμφθεί. Θα σας τα πουν, όμως, καλύτερα οι υπηρεσιακοί παράγοντες.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Υπουργό.

ΑΙΚΑΤΕΡΙΝΗ ΜΑΡΚΟΥ: *(ομιλεί εκτός μικροφώνου)*

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρία Μάρκου, το θέμα σήμερα είναι ενημέρωση από τον Υπουργό για το συγκεκριμένο. Δεν αποφασίζουμε γι' αυτό, ενημερωνόμαστε. Ερωτήσεις υπήρξαν, απαντήθηκαν και οι υπόλοιπες θα απαντηθούν από αρμόδιους διευθυντές του Υπουργείου.

*(Θόρυβος στην Αίθουσα)*

ΓΕΩΡΓΙΟΣ ΑΜΥΡΑΣ: Κύριε Υπουργέ, κύριε Σπίρτζη, για να είμαστε δίκαιοι στις κρίσεις μας, σε μια βάση αμοιβαιότητας ως προς τις καλές προθέσεις όλων μας, είναι ή δεν είναι άλμα της λογικής το να ορίζεις οριστικό υπερθεματιστή για τις τηλεοπτικές άδειες…

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Με συγχωρείτε. Αυτό δεν είναι θέμα της Επιτροπής.

ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων): Κύριε Αμυρά, δεν άκουσα καν την ερώτηση.

ΕΜΜΑΝΟΥΗΛ ΣΥΝΤΥΧΑΚΗΣ: Κυρία Πρόεδρε, διευκρινίστε τη διαδικασία.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Η διαδικασία είναι η γνωστή κύριε συνάδελφε. Προηγείται η ενημέρωση, ακολουθούν τα ερωτήματα και ασφαλώς μπορούν να γίνουν και τοποθετήσεις, αλλά δεν αποφασίζουμε. Ενημέρωση από τον Υπουργό σχετικά με το συγκεκριμένο θέμα γίνεται.

ΕΜΜΑΝΟΥΗΛ ΣΥΝΤΥΧΑΚΗΣ: Κυρία Πρόεδρε, Επειδή εγώ πρέπει να φύγω, να πάω στην Ολομέλεια, γιατί ξεκινά την τοποθέτηση του ο Γενικός Γραμματέας του Κ.Κ.Ε. και πρέπει να είμαι εκεί, μπορεί να δώσει την απάντηση ο υπηρεσιακός παράγων, στο ερώτημα που έθεσα;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ναι, θα απαντήσει ο υπηρεσιακός παράγων και έχει ζητήσει τοποθέτηση και ο κ. Βαρδάκης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξάρτητων Ελλήνων – Εθνικής Πατριωτικής Συμμαχίας): Κυρία Πρόεδρε, πρέπει να κατέβω και εγώ στην Ολομέλεια. Ψηφίζω θετικά για το νομοσχέδιο για την κλιματική αλλαγή.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ωραία, έχει καταγραφεί η θέση του κόμματός κ. Λαζαρίδη. Το λόγο έχει ο κ. Βαρδάκης.

ΣΩΚΡΑΤΗΣ ΒΑΡΔΑΚΗΣ: Κυρία Πρόεδρε, έπρεπε να περάσουν έξι χρόνια, αν και το έργο ξεκίνησε από τη δεκαετία του ΄80 -είναι εδώ οι υπηρεσιακοί παράγοντες να το επιβεβαιώσουν- όμως, μετά από έξι χρόνια και εννοώ το 2014, γιατί πρέπει να τα πούμε αυτά τα πράγματα. Έπρεπε να περάσουν έξι χρόνια για να γίνει η τρίτη εργολαβία τότε, μια εργολαβία που την ονόμασαν «σκούπα», νέα δημοπρασία, εκ των προτέρων προβληματική, όπως είπε ο Υπουργός, για να μην επαναλαμβάνω και εγώ τα ίδια πράγματα, γιατί η μειοδότρια εταιρία αποδείχθηκε ότι στην πραγματικότητα δεν υπήρχε, ενώ η αντιπαράθεση των εταιριών οδήγησε σε αλληλοκαταγγελίες και δικαστικές διαμάχες και για ενάμιση χρόνο. Το λέω αυτό, γιατί μας έφαγε ενάμιση χρόνο όλη αυτή η διαδικασία για να παρέμβει το σημερινό υπουργείο και να φτάσει σήμερα, το 2016, να αποφασιστεί η χρηματοδότηση από το Πρόγραμμα Δημοσίων Επενδύσεων και τον Αύγουστο ο … να ανακοινώσει ότι λύθηκαν τα νομικά ζητήματα και ο ανάδοχος να κληθεί άμεσα -γιατί ρώτησε κάποιος συνάδελφός τι κάναμε ενάμιση χρόνο- για την υπογραφή της σύμβασης.

Σήμερα, λοιπόν, παρουσιάζεται στην Επιτροπή για δεύτερη φορά η τρίτη αυτή εργολαβία και αν κάνω λάθος, να με διορθώσουν οι υπηρεσιακοί παράγοντες, με τίτλο «ολοκλήρωση τμήματος Αγία Βαρβάρα – Απομαρμά, με προϋπολογισμό δημοπράτησης 47 εκατομμύρια» και εδώ θέλω να σταθώ, κυρία Πρόεδρε, και να πω ότι πραγματικά η ολοκλήρωση αυτής της σύμβασης και της κατασκευής του οδικού άξονα, έχω την αίσθηση ότι άμεσα θα υπογραφεί και θα υλοποιηθεί γιατί ήταν ένας δρόμος που είχαμε πολλούς νεκρούς.

Αυτά τα λάθη, εγώ θέλω να είμαι συναινετικός, όπως είπε ο κ. Καραμανλής και να αποδεχθώ αυτό που είπε, όμως πρέπει να ενημερώσει τους δικούς τους συναδέλφους που με θρασύτητα πραγματικά σήκωσαν και έκαναν «σημαία», ενώ από τη δεκαετία του ‘80 σας είπα, ότι ο δρόμος αυτός ξεκίνησε να υλοποιείται, δεν έγινε και φτάσαμε στο 2016 και να εγκαλούμαστε εμείς σήμερα, γιατί ενάμιση χρόνο δεν υλοποιήθηκε αυτό το έργο. Θέλω να πω κλείνοντας ότι, η καλύτερη απάντηση είναι η σημερινή. Είναι εδώ οι υπηρεσιακοί παράγοντες και μπορούν να απαντήσουν σε οποιοδήποτε ερώτημα, και είμαι σίγουρος ότι το επόμενο δεκαπενθήμερο θα έχει υπογραφεί η Σύμβαση και ένας δρόμος- δεν θα ήταν τραβηγμένο να πω ότι ήταν σύγχρονο «γεφύρι της Άρτας»- θα γίνει πραγματικότητα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ: Ευχαριστώ. Κυρία Πρόεδρε, όλα αυτά που κουβεντιάζουμε για το συγκεκριμένο έργο, για την ολοκλήρωση κατασκευής της οδού Αγ. Βαρβάρας-Απομαρμά, δεν αφορούν μόνο αυτού του έργο. Μπορούμε να απαριθμήσουμε πάρα πολλά έργα που δεν είναι απλά αστοχίες ή απλές καθυστερήσεις. Έτσι λειτουργούν τα δημόσια έργα σε συνθήκες καπιταλιστικής ανάπτυξης κι έχει σημασία να προσεγγιστεί έτσι το θέμα. Το λέω, διότι προφανώς, οι ευθύνες του ΠΑ.ΣΟ.Κ. και της Ν.Δ. και το συγκεκριμένο έργο, όπως και για πολλά άλλα είναι εμφανής, και για τις καθυστερήσεις, και για τις υπερκοστολογήσεις του συγκεκριμένου έργου και άλλων έργων, και δείχνει εδώ πέρα και στοιχεία αδιαφάνειας, και δείχνει πώς λειτουργεί όλο αυτό το νομικό καθεστώς, οι νομικές ρυθμίσεις, αυτή η πλήρη απελευθέρωση του καθεστώτος που διέπει τις δημόσιες συμβάσεις και ο εκάστοτε βαθμός εφαρμογής τους και για τα ζητήματα χρηματοδότησης αυτών των έργων.

Άρα, λοιπόν, εμείς απ’ αυτή τη πλευρά θέλουμε να θίξουμε όλο αυτό το καθεστώς των δημοσίων συμβάσεων που δεν θα εκλείψει. Το λέω αυτό διότι, ήδη έχουν περάσει οι τρεις Ευρωενωσιακές Οδηγίες για τις δημόσιες συμβάσεις που όλα τα υπόλοιπα κόμματα ψήφησαν, εκτός του Κ.Κ.Ε., που προοιωνίζει ένα θεσμικό πλαίσιο που αντιστοιχούν με τα προηγούμενα και πιθανά πολύ χειρότερο. Τώρα, δεν έχουμε καμία αντίρρηση το πλαίσιο, έτσι όπως τέθηκε από τον κ. Υπουργό. Απλά, το ζήτημα πρέπει να προχωρήσει, να μην κωλυσιεργήσει, να ολοκληρωθεί όσο γίνεται πιο σύντομα και κατά τη διάρκεια ολοκλήρωσης αυτού του έργου να λυθούν τα ζητήματα των κόμβων. Διότι, έχουμε θρηνήσει θύματα στην περιοχή. Άρα, όλο αυτό που πρέπει να προχωρήσει άμεσα, να αποδοθεί στο λαό της περιοχής άμεσα, για να μπορέσει να το απολαμβάνει, γιατί είναι όντος ένα έργο πνοής της συγκεκριμένης περιοχής.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κεγκέρογλου.

ΒΑΣΙΛΕΙΟΣ ΚΕΓΚΕΡΟΓΛΟΥ: Ευχαριστώ, κυρία Πρόεδρε, που μου δώσατε το λόγο. Να πω, ότι έχουμε να κάνουμε με ένα πολύπαθο έργο, το οποίο και για λόγους που έχουν να κάνουν, φυσικά, με παραλείψεις, αδράνεια ή οτιδήποτε άλλο έχει καθυστερήσει, αλλά και για πραγματικούς λόγους που έχουν να κάνουν με νομικές διαδικασίες. «Ατυχήματα», όπως ήταν το τελευταίο να είναι ο πρώτος ανάδοχος μη εντάξει στις προδιαγραφές και στις προϋποθέσεις και με αυτή την έννοια, θεωρώ ότι είναι ευτυχές το γεγονός ότι σήμερα, αν και τα καταφέρεις σε δύο περίπου ετών, έρχεται στη Βουλή ξανά εξ ανάγκης, για να εγκριθεί ή να ενημερωθεί η Βουλή για αυτή τη σύμβαση. Αυτό που θέλω εγώ να ευχηθώ, από τη μια μεριά «καλή δύναμη» στον ΟΑΚ οποίος είναι πλέον αρμόδιος για αυτό το έργο, και βεβαίως, να μην υπάρξουν άλλα μπερδέματα τα οποία θα οδηγήσουν σε νέες κωλυσιεργίες και σε νέα αδράνεια. Όλα τα υπόλοιπα, νομίζω, ότι είναι περιττά. Ευχαριστώ, κυρία Πρόεδρε, και εννοείται ότι συμφωνούμε με το έργο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Βέβαια είχε συζητηθεί στην Επιτροπή μας και στις 17 Απριλίου του 2015 και προέκυψε πρόβλημα αυτό που ανέφερε ο κ. Υπουργός γι’ αυτό ξαναέρχεται στην Επιτροπή για ενημέρωση. Το λόγο έχει ο κ. Αυγενάκης.

ΕΛΕΥΘΕΡΙΟΣ ΑΥΓΕΝΑΚΗΣ: Θα είμαι πολύ σύντομος απλώς κύριε Υπουργέ, για να γνωρίζετε την διαδικασία, εσείς οφείλατε να περιμένετε αυτή είναι η διαδικασία στην Επιτροπή. Δεν είναι πρωτοφανές αυτό που γίνεται σήμερα εδώ. Κακώς θυμώνετε και κακώς επιπλήττετε την Πρόεδρό μας. Εγώ θέλω να κάνω μόνο μια επισήμανση και να δώσω μια ευχή μέσα από την καρδιά μου. Αυτό το μεγάλο και σημαντικό έργο που λέγεται δρόμος Ηράκλειο – Μεσσαρά να βρει το δρόμο του και να μην συνεχιστεί αυτή η απρεπής συμπεριφορά απέναντι στους Ηρακλειώτες και τους Μεσσαρίτες από πλευράς κυβέρνησης. Να θυμίσω ότι ήταν η πρώτη υπόθεση που συζητήθηκε στην Επιτροπή Παραγωγής Εμπορίου για την σύμβαση του δρόμου Ηράκλειο – Μεσσαρά, ήταν το πρώτο θέμα που είχε διαχειριστεί τότε η Κυβέρνηση Τσίπρα – Καμμένου την πρώτη περίοδο.

Από τότε μέχρι τώρα δεν έχει γίνει απολύτως τίποτα απεναντίας έχουμε δεκάδες έγγραφες προφορικές δεσμεύσεις του τότε Αναπληρωτή σήμερα Υπουργού Υποδομών του κ. Σπίρτζη όπου κάθε τρεις και λίγο με νέες υποσχέσεις μετέφερε κατά δύο τρεις μήνες αργότερα την έναρξη του έργου αυτού. Το έργο αυτό πρέπει να ολοκληρωθεί, έχει ταλαιπωρήσει για πάρα πολλά χρόνια τους πολίτες του νότου και βεβαίως εδώ οι ευθύνες σε ότι αφορά την Κυβέρνηση ΣΥΡΙΖΑ - ΑΝΕΛ είναι εξαιρετικά μεγάλες. Να θυμίσουμε ότι αν δεν αναδεικνύαμε το θέμα εγκαίρως θα είχαν χαθεί και τα όποια χρήματα είχαν εγκριθεί. Ολοκληρώνω λοιπόν, με τη δέσμευση ότι ό,τι χρειαστεί από πλευράς ΝΔ για να προχωρήσει το έργο αυτό θα γίνει με την προϋπόθεση ότι η κυβέρνηση και οι αρμόδιοι θα σοβαρευτούν και θα λύσουν τα όποια τεχνικά ή υπηρεσιακά όπως λένε τώρα προβλήματα έχουν παρουσιαστεί.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο στον κ. Μακρή.

ΔΙΟΝΥΣΙΟΣ ΜΑΚΡΗΣ (Γενικός Διευθυντής Συγκοινωνιών Υποδομών του Υπουργείου Υποδομής, Μεταφορών και Δικτύων): Κυρία Πρόεδρε, απλά θέλω να επισημάνω στις παρατηρήσεις του κ. Βουλευτή ότι προβλέπονται πέντε ανισόπεδοι κόμβοι στα 16 χλμ. του δρόμου δηλαδή ανά 3,5 χλμ. ένας ανισόπεδος κόμβος άρα υπάρχει ικανοποιητική πρόσβαση στις οικιστικές περιοχές. Ο κόμβος του Καστελίου είναι ισόπεδος και φωτιζόμενος γιατί συμβάλλει με την παλιά εθνική οδό προς Τυμπάκι και από το σημείο αυτό προς το Καστέλι ξεκινάει η νέα μελέτη προς Πραιτώρια Πύργου Βιάννος που είναι σε εξέλιξη αυτά ήθελα να πω. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Μακρή. Ολοκληρώθηκε η ενημέρωση και συνεχίζουμε με την τοποθέτηση του Υπουργού επί του σχεδίου νόμου του Υπουργείου Περιβάλλοντος και Ενέργειας «Κύρωση της Συμφωνίας των Παρισίων στη Σύμβαση – πλαίσιο των Ηνωμένων Εθνών για την κλιματική αλλαγή». Πόσο χρόνο θέλετε κύριε Τσιρώνη, γιατί είχαν τεθεί αρκετά ερωτήματα; Το λόγο έχει ο κ. Τσιρώνης.

ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας): Κατ’ αρχήν θα ήθελα να θυμηθούμε γιατί το Παρίσι ήταν μια ιστορική επιτυχία; Θα επισημάνω δύο αιτίες. Η πρώτη ότι στο Παρίσι επιτυγχάνεται σε αντίθεση με το Κιότο μια δεσμευτική ευελιξία θα το έλεγα, δηλαδή κάθε χώρα μπορεί να καθορίσει τους στόχους της οι οποίοι είναι δεσμευτικοί γι’ αυτήν αλλά δεν είναι κατ’ ανάγκη ίδιοι με τους στόχους άλλων χωρών. Αυτό μπορεί να ακούγεται υποχώρηση από μια παγκόσμια δέσμευση, στην πράξη όμως είναι εξαιρετικό, γιατί θυμίσω ότι το Κιότο απέτυχε, έκανε τη συνεισφορά του, αλλά απέτυχε σε ένα βαθμό, ακριβώς γιατί πάρα πολλές χώρες δεν μπήκαν σε αυτό. Το Παρίσι δεν είχε αυτό το πρόβλημα, 194 χώρες ήταν εκεί, 175 χώρες μετά στον ΟΗΕ, στη Νέα Υόρκη, όταν υπογράψαμε την Συμφωνία και αυτή τη στιγμή έχουμε 62 ήδη χώρες, με το 49,3% των ρύπων, αυξήθηκε από το νούμερο που είπαν κάποιοι Αγορητές, μεταξύ των οποίων όμως Κίνα, Ινδία, ΗΠΑ. Άρα, αν κρίνουμε τη Συμφωνία, θα την κρίνουμε σε τα δεδομένα, μια Συμφωνία που θα ήταν πολύ πιο φιλόδοξη, γιατί είναι φιλόδοξο το Παρίσι, αλλά στην πράξη θα αποφεύγανε να μπούνε μέσα μεγάλες δυνάμεις, θα ήταν ίσως αυτή τη στιγμή μια πάρα πολύ κακή Συμφωνία στη φάση που βρίσκετε η κλιματική αλλαγή.

Θα πρέπει να επισημάνουμε βέβαια το τι καταφέραμε και το πώς επιτευχθεί η Συμφωνία, γιατί πολλοί νομίζουν ότι ήταν κάτι καθόλου εύκολο. Δεν ήταν κάτι καθόλου εύκολο, να επισημάνω ότι λίγες μόλις ώρες, ίσως και μισή ώρα πριν την υπογραφή, πριν χτυπήσει το ιστορικό σφυράκι, είχαμε ακόμα την αγωνία και τις αποκλίσεις ότι μπορεί να φύγουμε από εκεί άπρακτοι και ήδη είχαμε κάτσει πάνω από είκοσι τέσσερις ώρες προσπαθώντας ακριβώς να την κλείσουμε. Έκλισε λέει πάνω από είκοσι τέσσερις ώρες από την ώρα που κανονικά θα έπρεπε να κλείσει, για τελευταία στιγμή συνέχεια η Συμφωνία τινάζονταν στον αέρα και είχαμε διαρκώς Διπλωματικές εμπλοκές.

Να θυμίσω πόσο αντικρουόμενες είναι οι χώρες οι οποίες αυτή τη στιγμή συμμετέχουν στη Συμφωνία, πόσο άλλους στόχους έχουν, πόσο διαφορετικές οικονομίες, πόσο διαφορετικά μεγέθη. Θα επισημάνω κάποια πολύ σημαντικά σημεία, γιατί ακούστηκαν διάσπαρτα γιατί τελικά πέτυχε το Παρίσι. Το ένα είναι και είναι πολύ σημαντικό, ότι αυτή τη στιγμή από όσο τουλάχιστον μας έδωσε στοιχεία η Green Peace εκεί, η θέση εργασίας και οι τζίροι στον τομέα των Ανανεώσιμων Πηγών Ενέργειας, έχουν ξεπεράσει αυτό των ορυκτών καυσίμων. Αυτή τη στιγμή υπάρχει μια παγκόσμια στροφή, η οποία στροφή ωθεί και τις κυβερνήσεις.

Οι τεχνολογίες των ΑΠΕ αυξάνονται αλματωδώς, πρέπει να επισημάνουμε βέβαια την εξαιρετική διπλωματία της Γαλλίας και πριν, αλλά και κατά τη διάρκεια και αυτό δεν μπορεί να παραγνωριστεί, μπορεί να υποτιμάται ίσως και να λέμε εντάξει, αλλά νομίζω έχει σημασία και εδώ θα πρέπει να τονίσω, αυτό που λέμε «last but don’t least» ίσως είναι το σημαντικότερο, τα κινήματα. Κυριολεκτικά ήταν τόσο ισχυρό το κίνημα για μια συμφωνία, που δεν νομίζω ότι μπορούσαν εύκολα να φύγουν εκεί οι ηγέτες των κρατών και να γυρίσουν και να κοιτάνε τους πολίτες του στα μάτια, αν δεν υπήρχε αυτή η Συμφωνία. Άρα, πάρα πολλές κυβερνήσεις που ήταν πολύ επιφυλακτικές, όπως για παράδειγμα η γείτονα Τουρκία, κυριολεκτικά δεν μπορούσε να φύγει χωρίς να πει το ναι, έτσι όπως εξελίχτηκε από τα κινήματα η ιστορία.

Για την Ελλάδα η σημασία είναι τεράστια, έχουμε πει ότι η Ελλάδα είναι από τις χώρες που θα υποστεί βαρύ το τίμημα της κλιματικής αλλαγής, θα ξαναπώ το νούμερα από την Τράπεζα της Ελλάδος, 700 δισεκατομμύρια ευρώ, μέχρι το 2100, είναι ένα ιλιγγιώδες νούμερο, είναι δύο φορές το σημερινό χρέος που λέμε ότι είναι μη βιώσιμο ή για να το πω σε νούμερα εάν τα πληρώναμε με τη χρονιά, είναι 8 δισεκατομμύρια το χρόνο και δεν έχουμε ξεκινήσει ακόμα να πληρώνουμε. Το 8 δισεκατομμύρια το χρόνο είναι ένα ποσό που ξεπερνάει κατά πολύ αυτό που δεν μπόρεσε να πετύχει η Κυβέρνηση το 2014 - 2015 όσον αφορά τις δεσμεύσεις του δεύτερου μνημονίου, 5,4 είναι το τρίτο μνημόνιο και κυριολεκτικά λέμε όλοι ότι είναι ακραία υφεσιακό.

Αντιλαμβάνεστε τι σημαίνει η χώρα να πρέπει να βγάζει από την τσέπη της 8 δισ. ευρώ κάθε χρόνο για πάρα πολλά χρόνια, μέχρι το 2100 αν θέλει να δημιουργήσει ένα ταμείο για την προσαρμογή. Να επισημάνω ότι τα 100 εκατ. πρόσφυγες -που επισημαίνω ότι θα γίνουν από την κλιματική αλλαγή- και εδώ πέρα πρέπει να καταλάβουμε ότι η Ευρώπη κοντεύει να διαρραγεί από λιγότερο από 500 χιλιάδες πρόσφυγες. Αντιλαμβάνεστε τι σημαίνει το 100 εκατ. πρόσφυγες αυτή τη στιγμή και τι κίνδυνους θα έχει για τις οικονομίες μας. Αυτά λοιπόν είναι τα σημαντικά στοιχεία που πρέπει να φροντίσουμε να τα ξέρουμε όλοι μας και να καταλαβαίνουμε για τη σημασία του Παρισιού και θα πάω τώρα να απαντήσω σε επιμέρους ερωτήσεις που τέθηκαν από τους Αγοτητές και θα ξεκινήσω από τη Ν.Δ.. Η προσαρμογή στην κλιματική αλλαγή είναι ήδη ψηφισμένη από την ελληνική κυβέρνηση, έχει ήδη δοθεί στις περιφέρειες και είμαστε σε φάση αυτή τη στιγμή να δούμε πώς θα εξελιχθεί και στις περιφέρειες το πλάνο. Άρα αυτό έχει δρομολογηθεί.

Για τις μειώσεις και για τους στόχους τέθηκε και από άλλους αγορητές, η Ελλάδα είναι εντός των στόχων. Η Ελλάδα είναι εντός των στόχων και μας συμφέρει να είμαστε εντός των στόχων. Να είμαστε στη ζώνη υψηλής φιλοδοξίας, γιατί η Ελλάδα είναι μια έντονα εισαγωγική χώρα, είναι εισαγωγέας ενέργειας, άρα για την οικονομία μας συμφέρει. Και να τονίσω, ότι οι τεχνολογίες αυτή τη στιγμή είναι τεχνολογίες οι οποίες μπορούν να αναπτυχθούν και στην Ελλάδα. Και αυτό να μας δώσει και μια πρωτοπορία. Και έχουμε στην Ελλάδα πατέντες ευρεσιτεχνίες όσον αφορά τις ΑΠΕ και είναι κρίμα που δεν αξιοποιούνται. Σε ένα άλλο σημείο, το οποίο τέθηκε για τις αεροπορικές και τις ναυτιλιακές μεταφορές, η Ελλάδα είναι υπέρμαχος του αυτές τις συμφωνίες να περάσουν μέσω του ICAO και μέσω του IMO, των διεθνών οργανισμών.

Και αυτό, διότι σε αυτές τις δραστηριότητες υπάρχει ο κίνδυνος αυτό που λέμε υπάρχει και σε άλλες δραστηριότητες στην Ελλάδα που είναι μια χώρα στην περιφέρεια της Ε.Ε., είναι πολύ μεγάλος αυτός ο κίνδυνος, αυτό που λέμε η διαρροή άνθρακα. Τι σημαίνει αυτό; Να παίρνω εγώ αυστηρά μέτρα στη χώρα μου και αυτά τα μέτρα να μην οδηγούν σε απομείωση άνθρακα που είναι παγκόσμιο φαινόμενο, αλλά απλώς να φεύγουν επιχειρήσεις από την Ελλάδα και να πηγαίνουν παραδίπλα στην Αίγυπτο, την Τουρκία, άλλες χώρες. Αυτός ο κίνδυνος είναι τεράστιος και ειδικά στην ναυτιλία είναι πάρα πολύ μεγάλος το να πούμε, ας πούμε, ότι η ευρωπαϊκή σημαία, η ελληνική σημαία, βάζει πολύ αυστηρά κριτήρια εκπομπών και φυσικά ο εφοπλιστής μπορεί θαυμάσια στο πλοίο να αλλάξει την σημαία με πάρα πολύ εύκολο τρόπο και να πάει κάπου αλλού.

Άρα, ότι είναι να γίνει εκεί πρέπει να γίνει συνολικά από το International Maritime Organization ή στα αεροπλάνα από τον ICAO, γιατί αλλιώς θα είναι δώρον άδωρον και δεν συμφέρει τη δική μας οικονομία, αλλά δεν συμφέρει τελικά τους στόχους του Παρισιού να μειώνονται οι εκπομπές κάπου λόγω ρυθμίσεων και να μετακομίζουν κάπου αλλού. Είναι ένα σοβαρό πρόβλημα.

Όσον αφορά το ερώτημα για τα κτίρια, το «Εξοικονομώ» ανοίγει και πάλι, είχε τελειώσει πραγματικά με μεγάλη επιτυχία το προηγούμενο. Εξαντλήθηκε. Είναι απ' αυτά που εξαντλήθηκαν, απορροφήθηκαν πλήρως και άρα μπαίνει ξανά το «Εξοικονομώ», εκσυγχρονισμένο και βελτιωμένο. Αλλά εδώ θέλω να επισημάνω κάτι πολύ σημαντικό. Και από τον προηγούμενο νέο κανονισμό προβλεπόταν ένα αβαντάζ στα κτίρια τα οποία είναι κλιματικά ουδέτερα όσον αφορά την κάλυψη, αλλά και στο νόμο που συζητάμε τώρα να έχουμε στη διαβούλευση για τη δόμηση, λέμε ότι αυτοί οι οποίοι θα τακτοποιήσουν ένα αυθαίρετο και τα αυθαίρετα ξέρετε είναι και τα πιο προβληματικά κτίρια, αν θέλει να κάνει ενεργειακή αναβάθμιση ή να κάνει στατική επάρκεια, εκεί πέρα του δίνουμε σημαντική έκπτωση στο πρόστιμο. Άρα, προτιμάμε αντί να πάρει η χώρα πρόστιμα από το αυθαίρετο αυτά τα χρήματα να δοθούν ως κίνητρο στους κατασκευαστές για να βελτιώσουν αυτά τα κτίρια, να τα κάνουν πιο ασφαλή και πιο ενεργειακά αυτάρκη.

Κάποια επισήμανση έγινε για τους ΧΑΔΑ. Να συμφωνήσω ότι οι ΧΑΔΑ είναι πολύ μεγάλη αιτία εκπομπών αερίων θερμοκηπίου, η χώρα δίνει αγώνα δρόμου και κλείνουνε πολύ δραστικά τα ΧΑΔΑ που ήταν επί δεκαετίες. Ξέρετε, στην Πελοπόννησο, οι ΧΑΔΑ δεν ανήκουν σε εμάς, ανήκουν στην περιφέρεια. Δυστυχώς, εκεί πέρα υπάρχει μια εμπλοκή και πρέπει να λυθεί εκεί το πρόβλημα. Ένας άλλος τομέας σημαντικός στον οποίον πρέπει να γίνουν παρεμβάσεις που εκεί πέρα η χώρα μας έχει πολύ κρίσιμη θέση είναι η αλλαγή χρήσης γης στην κατεύθυνση της δασοκάλυψης, που εκεί πέρα ήμαστε σε μια διαπραγμάτευση με την Ε.Ε., αλλά έχει μεγάλη δασοκάλυψη. Δεν μας συμφέρει εμάς χώρες που έχουν μικρή δασοκάλυψη να πληρώνουν ρύπος με αυτό τον τρόπο, αλλά θα μπορούσαμε να το αντισταθμίσουμε με αναβάθμιση των δασών μας, γιατί εμείς έχουμε πάρα πολλές δασικές εκτάσεις πολύ υποβαθμισμένες με πολύ χαμηλή βλάστηση.

Θα πάω τώρα στον εκπρόσωπο της Συμπαράταξης, ο οποίος με ρώτησε για το κόστος συμμόρφωσης των εταιριών. Έχω ήδη πει ότι με σωστό σχεδιασμό θα είναι όφελος επιχειρηματικό, δεν θα είναι ζημία η κλιματική αλλαγή. Η Ελλάδα αυτή τη στιγμή βρίσκεται σε πάρα πολύ κακό στάδιο όσον αφορά την βιομηχανική παραγωγή. Είναι χρυσή ευκαιρία, όταν αυτό ξεκινήσει και αναπτύσσεται να αναπτυχθεί με το σωστό τρόπο από την πρώτη στιγμή και να έχουμε ενεργειακό πλεονέκτημα και να απαλλάξουμε για τους αγρότες μας και τους επιχειρηματίες μας από ένα φορτίο που λέγεται να πληρώνουν καύσιμα. Άρα, λοιπόν, εγώ το βλέπω ως επιχειρηματική ευκαιρία και όχι σαν μια τροχοπέδη. Θα σταθώ, λοιπόν, στα σχόλια του εκπροσώπου του Κ.Κ.Ε. και να ξεκαθαρίσουμε κάτι. Επισήμανε, ότι οι αλλαγές αυτές είναι με κατεύθυνση το κέρδος. Το έχω ξαναπεί σε αυτή την αίθουσα, ότι ζούμε σε συνθήκες παγκοσμιοποιημένου καπιταλισμού και αυτό δεν το αμφισβητεί κανένας. Εάν για το Κ.Κ.Ε. το να κερδίζει μια βιομηχανία παράγοντας όπλα, τα οποία πωλούνται στη μαύρη αγορά, σε ένα πόλεμο, όπως αυτόν της Συρίας ή αν παράγει ανεμογεννήτριες ή αν παράγει φωτοβολταϊκά, εάν αυτό δεν είναι διαφορά, επειδή όλες αυτές οι εταιρείες είναι εταιρείες που παράγουν κέρδος, για μας είναι πολύ μεγάλη διαφορά.

Έχει πολύ μεγάλη σημασία τι παράγει μια επιχείρηση, εκτός αν πιστεύει το Κ.Κ.Ε., ότι στο άμεσο μέλλον πρόκειται να σταματήσουμε, να καταργηθεί ο καπιταλισμός και οι επιχειρήσεις να περάσουν στα χέρια των εργατών. Όσο, όμως, δεν είναι στα χέρια των εργατών και η δικαιοσύνη μας ενδιαφέρει και νομίζω, ότι ενδιαφέρει και το Κ.Κ.Ε. και το τι παράγουν αυτές οι επιχειρήσεις ενδιαφέρει. Επιπλέον, να τονίσω κάτι, το οποίο ιστορικά, πραγματικά, είναι αξιοπερίεργο. Η πυρηνική ενέργεια είναι κατεξοχήν ενέργεια που δεν μπορεί να περάσει στα χέρια του λαού, είναι τόσο υψηλή η τεχνολογία και τόσο απόρρητη που είναι στα χέρια πολύ μεγάλων κρατών. Δεν θυμάμαι το Κ.Κ.Ε. επί Σοβιετικής Ένωσης, όταν έγινε το Τσερνομπίλ, να έχει τόση μεγάλη αμφισβήτηση για την πυρηνική ενέργεια, που είναι εφιαλτική ενέργεια με τα απόβλητά της.

Εδώ πέρα, λοιπόν, είναι πάρα πολύ σημαντικό να μιλάμε στους πολίτες και να λέμε τι σημαίνει αυτή τη στιγμή, να έχουμε τεχνολογία, τεχνολογία που είναι καθαρά ελληνική τεχνολογία, εύκολη τεχνολογία και τέτοια τεχνολογία, που να μπορεί να γίνει από συνεταιριστικές επιχειρήσεις πάρα πολύ εύκολα και να περάσει στα χέρια των πολιτών. Για παράδειγμα, ο εκδημοκρατισμός της ενέργειες και δεν μπορώ να αντιληφθώ πώς αυτό το πράγμα δεν το αντιλαμβάνονται οι συνάδελφοι και συναδέλφισσες του Κ.Κ.Ε.. Όσον αφορά στην ερώτηση του κ. Αμυρά, στο πώς πάμε Μαρακές και πως ήμασταν στο Παρίσι. Είναι απόφαση της Ε.Ε., ότι στο Παρίσι θα πάει η Ε.Ε. όλοι μαζί και να μην έχουμε διαφοροποιήσεις και αυτό δεν είναι επειδή βαριέται η Ελλάδα να γράψει κάτι λιγότερο φιλόδοξο ή κάτι λίγο διαφορετικό από την Πολωνία. Έχουμε αρκετά προβλήματα ανάμεσά μας και δεν συμφέρει αυτά τα προβλήματα να λεχθούν. Είχαμε μια σημαντική δέσμευση, με έκπληξη άκουσα, ότι στο Παρίσι υπήρχαν χώρες με δικά τους προγράμματα. Δεν υπήρχαν.

Στην Ολομέλεια είχαμε συμφωνήσει ότι μιλάει μονάχα η Πρόεδρος του Λουξεμβούργου, η Υπουργός Περιβάλλοντος, που ήταν η πρώην Προεδρεύουσα. Δεν μιλήσαμε με άλλον, μιλούσε μόνο ο κ. Φαμπιούς από Ευρώπη, αλλά δεν μιλούσε ως Πρόεδρος και από εμάς μιλούσε μονάχα ο κ. Vela από το INGV και η Karol Duisburg. Όσον αφορά την απανθρακοποίηση, υπάρχουν δύο σκέλη. Είναι άλλο πράγμα με τι πάμε εμείς ως δέσμευση και άλλο πράγμα τι στόχο έχουμε εμείς στη χώρα μας. Εμείς μπορεί να έχουμε έναν πολύ φιλόδοξο στόχο, γιατί έτσι μας βολεύει επιχειρηματικά, αλλά δεν σημαίνει, ότι αυτό το φιλόδοξο στόχο θα τον δεσμευτούμε περισσότερο απ' ό,τι δεσμεύονται οι Πολωνοί, γιατί υπάρχουν άλλα ζητήματα εκεί. Είναι διαφορετικά αυτά τα δύο πράγματα.

Εμείς, λοιπόν, αυτή τη στιγμή - παρόλο που δεν είναι δικό μας θέμα, είναι καθαρά της Γραμματείας Ενέργειας - δουλεύουμε εντατικά σε αυτό τον εθνικό σχεδιασμό και θα τον παρουσιάσουμε σε πολύ λίγους μήνες και πιστεύω ίσως μέχρι το τέλος του χρόνου. Εκεί εντάσσονται και διάφορες επενδύσεις, όπως η Πτολεμαΐδα 5, η οποία είναι μια επένδυση, που έχει αντιμετωπίσει πολύ μεγάλες επιφυλάξεις για την οικονομική της βιωσιμότητα. Είναι φανερό πάντως, ότι από πλευράς άνθρακα, επειδή καταργεί άλλες μονάδες είναι επωφελής, είναι μέσα στους στόχους, δεν διακινδυνεύουμε εκεί, αλλά το πρόβλημά της είναι καθαρά αν είναι βιώσιμη ή δεν είναι.

Αυτό το MoU που γίνεται τώρα, είναι προφανές, ότι είναι σε μια κατεύθυνση πάλι απομείωσης, μόνο που εκεί εξυπηρετεί και άλλο στόχο, αυτό το στόχο που έχουμε δέσμευση από την Ε.Ε., να μην έχουμε τόσο μεγάλο χαρτοφυλάκιο ενέργειας στη Δ.Ε.Η.. Είναι, δηλαδή, σύνθετο το ζήτημα, δεν είναι της αρμοδιότητάς μου, αλλά νομίζω, ότι καλύτερα θα απαντούσε ο Υπουργός. Εμείς ως Κυβέρνηση και θέλω να εξάρω τον Δήμαρχο Κοζάνης, τον κ. Λευτέρη Ιωαννίδη, ανοίγουμε το θέμα της μεταλιγνιτικής περιόδου για αυτές τις αγωνίες. Ο λιγνίτης είναι τελειωμένη υπόθεση, ας μην κοροϊδευόμαστε. Πρέπει να στηριχθεί η Κοζάνη και η Πτολεμαΐδα για να έχουμε μεταλιγνιτική περίοδο, για να μην έχουμε αυτό το άγχος με τους εργαζόμενους και με το Α.Ε.Π.. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Υπουργό που απάντησε σχεδόν σε όλα τα ερωτήματα και τους προβληματισμούς που τέθηκαν από τους συναδέλφους και προχωρούμε στην ψήφιση. Κυρίες και κύριοι συνάδελφοι, όπως συνάγεται από τις τοποθετήσεις των Εισηγητών και των Ειδικών Αγορητών, ο ΣΥΡΙΖΑ, η ΝΔ, η Δημοκρατική Συμπαράταξη, το «ΠΟΤΑΜΙ», οι Ανεξάρτητοι Έλληνες και η Ένωση Κεντρώων, υπερψηφίζουν το νομοσχέδιο. Ο Λαϊκός Σύνδεσμος - Χρυσή Αυγή επιφυλάσσεται για τη συζήτηση του νομοσχεδίου στη Βουλή και το Κομμουνιστικό Κόμμα Ελλάδας, το καταψηφίζει. Συνεπώς, το σχέδιο νόμου του Υπουργείου Περιβάλλοντος και Ενέργειας «Κύρωση της Συμφωνίας των Παρισίων στη Σύμβαση – πλαίσιο των Ηνωμένων Εθνών για την κλιματική αλλαγή», γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Λύεται η συνεδρίαση. Ευχαριστούμε πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αραχωβίτης Σταύρος, Βράντζα Παναγιώτα, Δημαράς Γιώργος, Δημητριάδης Μίμης, Ιγγλέζη Κατερίνα, Καρακώστα Εύη, Καραναστάσης Απόστολος, Καφαντάρη Χαρά, Μπαλωμενάκης Αντώνης, Παπαδόπουλος Νίκος, Σαντορινιός Νεκτάριος, Σηφάκης Γιάννης, Σπαρτινός Κώστας, Συρμαλένιος Νίκος, Τριανταφυλλίδης Αλέξανδρος, Αραμπατζή Φωτεινή, Αυγενάκης Ελευθέριος, Καραμανλής Αχ. Κωνσταντίνος, Καρασμάνης Γεώργιος, Σκρέκας Κωνσταντίνος, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Συντυχάκης Εμμανουήλ, Μανωλάκου Διαμάντω, Αμυράς Γεώργιος, Μάρκου Αικατερίνη, Λαζαρίδης Γεώργιος και Μεγαλομύστακας Αναστάσιος.

Τέλος και περί ώρα 18.45΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**